7. ข้อมูลหลักทรัพย์และผู้ถือหุ้น

1.  หลักทรัพย์ของบริษัท

ทุนจดทะเบียน ทุนที่ออกและเรียกชำระแล้ว ณ วันที่ 31 ธันวาคม 2556

ทุนจดทะเบียน : หุ้นสามัญจำนวน 359,202,865 หุ้น มูลค่าที่ตราไว้หุ้นละ

1 บาท รวมเป็นเงิน 359,202,865 บาท

ทุนจดทะเบียนที่ออกจำหน่ายและชำระแล้ว : หุ้นสามัญจำนวน 307,888,170 หุ้น
มูลค่าที่ตราไว้หุ้นละ

1 บาท รวมเป็นเงิน 307,888,170 บาท

7.2 ผู้ถือหุ้นของบริษัท

รายชื่อกลุ่มผู้ถือหุ้นรายใหญ่ 10 อันดับแรกที่ปรากฏในสมุดทะเบียนผู้ถือหุ้น ณ วันที่ 27 ธันวาคม
2556

+-------------------------------------------------+---+------+---+---+---+
| รายชื่อผู้ถือหุ้น                                      |   |      |   |   |   |
|                                                 |   |      |   |   |   |
|   ------------ ---                              |   |      |   |   |   |
| ---------------------- ------------- ---------- |   |      |   |   |   |
|   จำนวนห                                        |   |      |   |   |   |
| ุ้นที่ถือ                             สัดส่วน          |   |      |   |   |   |
|                                                 |   |      |   |   |   |
|   1                                             |   |      |   |   |   |
| นายสัมพันธ์ วงษ์ปาน           39,109,927    12.703% |   |      |   |   |   |
|                                                 |   |      |   |   |   |
|   2                                             |   |      |   |   |   |
|  CIMB SECURITIES           25,395,870    8.248% |   |      |   |   |   |
|                                                 |   |      |   |   |   |
|        (SINGAPORE) PTE., LTD                    |   |      |   |   |   |
|                                                 |   |      |   |   |   |
|   3                                             |   |      |   |   |   |
|  บริษัท ไทยเอ็นวีดีอาร์ จำกัด     17,741,153    5.762% |   |      |   |   |   |
|                                                 |   |      |   |   |   |
|   4                                             |   |      |   |   |   |
|  นายจารุวิทย์ สวนมาลี          9,391,314     3.050% |   |      |   |   |   |
|                                                 |   |      |   |   |   |
|   5                                             |   |      |   |   |   |
|  นายวิบูล วงศ์สืบชาติ           7,426,600     2.412% |   |      |   |   |   |
|                                                 |   |      |   |   |   |
|   6                                             |   |      |   |   |   |
|  นางสุนันท์ สันติโชตินันท์         6,991,809     2.271% |   |      |   |   |   |
|                                                 |   |      |   |   |   |
|   7                                             |   |      |   |   |   |
|  นายอวยชัย ศิริวจนา           6,472,814     2.102% |   |      |   |   |   |
|                                                 |   |      |   |   |   |
|   8                                             |   |      |   |   |   |
|  นายอุปกรม ทวีโภค            6,388,558     2.075% |   |      |   |   |   |
|                                                 |   |      |   |   |   |
|   9                                             |   |      |   |   |   |
|  นางสาวชมัยพร ค้ำชู           5,830,810     1.894% |   |      |   |   |   |
|                                                 |   |      |   |   |   |
|   10                                            |   |      |   |   |   |
|  นายพิชัย วิจักขณ์พันธ์           5,581,730     1.813% |   |      |   |   |   |
|                                                 |   |      |   |   |   |
|                                                 |   |      |   |   |   |
| ผู้ถือหุ้นรายอื่น                177,557,585   57.670% |   |      |   |   |   |
|                                                 |   |      |   |   |   |
|                                                 |   |      |   |   |   |
|                          307,888,170   100.000% |   |      |   |   |   |
|   ------------ ---                              |   |      |   |   |   |
| ---------------------- ------------- ---------- |   |      |   |   |   |
+-------------------------------------------------+---+------+---+---+---+
|                                                 |   |      |   |   |   |
+-------------------------------------------------+---+------+---+---+---+

หมายเหตุ : ผู้ถือหุ้นลำดับที่ 1 และ 4, 6-8 เป็น ผู้บริหาร และ กรรมการ ของบริษัท

ลำดับที่ 2 เป็นนิติบุคคลต่างประเทศในฐานะ Custodian ของนายไต้ จงอี้
ซึ่งเป็นกรรมการของบริษัท

3.  นโยบายการจ่ายเงินปันผล

บริษัทฯมีนโยบายจ่ายเงินปันผลในอัตราไม่ต่ำกว่าร้อยละ 50 ของกำไรสุทธิหลังหักภาษีเงินได้
และหักสำรองตามกฎหมาย ทั้งนี้ต้องได้รับการอนุมัติจากที่ประชุมผู้ถือหุ้น

4.  ใบสำคัญแสดงสิทธิที่จะซื้อหุ้นสามัญ

ในการประชุมวิสามัญผู้ถือหุ้นของบริษัทเมื่อวันที่ 20 กันยายน 2556
ผู้ถือหุ้นได้มีมติให้ออกและเสนอขายใบสำคัญแสดงสิทธิที่จะซื้อหุ้นสามัญครั้งที่ 2 จำนวนไม่เกิน
51,314,695 หน่วย ในราคาหน่วยละ 0.00 บาท ให้แก่ ผู้ถือหุ้นเดิมของบริษัทฯ (TRT-W2)
ตามสัดส่วนจำนวนหุ้นที่มีอยู่ 6 หุ้นเดิมต่อ 1 หน่วยใบสำคัญแสดงสิทธิ ซึ่งใบสำคัญแสดงสิทธินี้มีอายุ 2
ปีนับจากวันที่ออกใบสำคัญแสดงสิทธิ โดยกำหนดราคาการใช้สิทธิเท่ากับ 5.50 บาทต่อหุ้น
ในอัตราส่วน 1 ใบสำคัญแสดงสิทธิต่อ 1 หุ้นสามัญ โดยออกและเสนอขายใบสำคัญแสดงสิทธิ
ที่จะซื้อหุ้นสามัญดังกล่าวข้างต้นให้แก่ผู้ถือหุ้นเดิมในวันที่ 7 ตุลาคม 2556
และกำหนดวันใช้สิทธิครั้งสุดท้ายในวันที่ 5 ตุลาคม 2558

เมื่อวันที่ 24 ตุลาคม 2556 ตลาดหลักทรัพย์ใหม่ (MAI) ได้รับใบสำคัญแสดงสิทธิที่จะซื้อหุ้นสามัญ
ที่ให้แก่ผู้ถือหุ้นเดิม (TRT - W2) จำนวน 51,314,695 หน่วย เป็นหลักทรัพย์จดทะเบียน
โดยผู้ถือใบสำคัญแสดงสิทธิสามารถใช้สิทธิซื้อหุ้นสามัญของบริษัทตามใบสำคัญแสดงสิทธิได้ในวันทำการสุดท้ายของ
เดือนพฤษภาคมและพฤศจิกายนของแต่ละปี ทั้งนี้วันกำหนดการใช้สิทธิครั้งแรกตรงกับวันที่ 30
พฤษภาคม 2557

5.  หุ้นกู้

ในเดือนมิถุนายน 2555 บริษัทฯ ได้ออกหุ้นกู้ชนิดไม่ด้อยสิทธิและไม่มีหลักประกันเป็นจำนวน
600,000 หุ้น มูลค่าที่ตราไว้หุ้นละ 1,000 บาท รวมมูลค่า 600,000,000 บาท
โดยมีวัตถุประสงค์เพื่อรองรับการขยายธุรกิจของบริษัท และใช้เป็นเงินทุนหมุนเวียนการดำเนินงาน
หุ้นกู้มีอายุ 3 ปี โดยจะครบกำหนดไถ่ถอนในวันที่ 28 มิถุนายน 2558
ผู้ถือหุ้นกู้จะได้รับดอกเบี้ยในอัตราร้อยละ 5.30 ต่อปี
โดยจะชำระดอกเบี้ยรายไตรมาสในเดือนมีนาคม, มิถุนายน, กันยายนและธันวาคมของทุกปี
ภายใต้เงื่อนไขของข้อกำหนดสิทธิของผู้ถือหุ้นกู้ได้ระบุข้อปฏิบัติและข้อจำกัด บางประการ เช่น
การดำรงอัตราส่วนทางการเงิน และการก่อหลักประกันหรือภาระผูกพัน

8. โครงสร้างการจัดการ

8.1 โครงสร้างการจัดการ

รูปแผนผังโครงสร้างการจัดการของบริษัท ณ.วันที่ 31 ธันวาคม 2556

[]

โครงสร้างคณะกรรมการของบริษัทประกอบด้วยคณะกรรมการจำนวน 4 ชุด ได้แก่
คณะกรรมการบริษัทฯ (Board of Directors) คณะกรรมการตรวจสอบ (Audit Committee)
คณะกรรมการสรรหา (Nominating Committee) และ คณะกรรมการบริหาร (Executive
Committee) โดยมีรายชื่อและขอบเขตอำนาจหน้าที่ดังต่อไปนี้

8.1.1 คณะกรรมการบริษัท

ณ 31 ธันวาคม 2556 คณะกรรมการบริษัทฯ มีจำนวน 11 ท่านดังนี้ โดยมีวาระการดำรงตำแหน่ง
คราวละ 3 ปี

กำหนดครบวาระ

+-------+---------------------+-----------------------------+--------+
| 1.    | ดร. ทองธัช หงส์ลดารมภ์ | ประธานกรรมการ/กรรมการอิสระ   | 28/    |
|       |                     |                             | 4/2558 |
+-------+---------------------+-----------------------------+--------+
| 2.    | นายสัมพันธ์ วงษ์ปาน     | รองประธานกรรมการ            | 28/    |
|       |                     |                             | 4/2558 |
+-------+---------------------+-----------------------------+--------+
| 3.    | นายอุปกรม ทวีโภค      | กรรมการ                     | 21/    |
|       |                     |                             | 4/2559 |
+-------+---------------------+-----------------------------+--------+
| 4.    | นายจารุวิทย์ สวนมาลี    | กรรมการ                     | 21/    |
|       |                     |                             | 4/2557 |
+-------+---------------------+-----------------------------+--------+
| 5.    | นายอวยชัย ศิริวจนา     | กรรมการ                     | 21/    |
|       |                     |                             | 4/2559 |
+-------+---------------------+-----------------------------+--------+
| 6.    | นายอัมพรทัต พูลเจริญ    | กรรมการ                     | 28/    |
|       |                     |                             | 4/2558 |
+-------+---------------------+-----------------------------+--------+
| 7.    | นางสุนันท์ สันติโชตินันท์   | กรรมการ                     | 21/    |
|       |                     |                             | 4/2557 |
+-------+---------------------+-----------------------------+--------+
| 8.    | นายไต้ จงอี้           | กรรมการ                     | 28/    |
|       |                     |                             | 4/2558 |
+-------+---------------------+-----------------------------+--------+
| 9.    | ดร. พิสิฐ ลี้อาธรรม     | กรรมก                       | 21/    |
|       |                     | ารอิสระ/ประธานกรรมการตรวจสอบ | 4/2557 |
+-------+---------------------+-----------------------------+--------+
| 10.   | นายธีรวุฒิ ศุภวิริยกุล     | กรรมการอิสระ/กรรมการตรวจสอบ  | 21/    |
|       |                     |                             | 4/2559 |
+-------+---------------------+-----------------------------+--------+
| 11.   | นายสิงหะ นิกรพันธุ์      |   -------------             | 21/    |
|       |                     | --------------- ----------- | 4/2559 |
|       |                     |   กรรมการอิสระ               |        |
|       |                     | /กรรมการตรวจสอบ   21/4/2556 |        |
|       |                     |                             |        |
|       |                     |   -------------             |        |
|       |                     | --------------- ----------- |        |
+-------+---------------------+-----------------------------+--------+

ทั้งนี้มี นางชุติมา มีวงษ์ เป็นเลขานุการคณะกรรมการบริษัท

กรรมการผู้มีอำนาจลงนาม

กรรมการผู้มีอำนาจลงนามผูกพันบริษัทฯ คือ นายสัมพันธ์ วงษ์ปาน ลงนามร่วมกับ นายอุปกรม

ทวีโภค หรือนายอัมพรทัต พูลเจริญ หรือนายจารุวิทย์ สวนมาลี หรือนายอวยชัย ศิริวจนา
หรือนางสุนันท์ สันติโชตินันท์ รวมเป็น 2 คน และประทับตราสำคัญของบริษัทฯ

อำนาจหน้าที่ของคณะกรรมการบริษัท

1. ดำเนินกิจการค้าของบริษัทฯให้เป็นไปตามกฎหมาย วัตถุประสงค์ และข้อบังคับของบริษัทฯ
ตลอดจนมติที่ประชุมผู้ถือหุ้นด้วยความซื่อสัตย์ สุจริต และระมัดระวังรักษาผลประโยชน์ของบริษัทฯ

2. วางแผนและกำหนดนโยบายการบริหารงานของบริษัทฯ
ตลอดจนตรวจสอบผลการดำเนินงานของบริษัทฯ

3. กำหนดระเบียบต่าง ๆ ของบริษัทฯ

4. คณะกรรมการบริษัทอาจแต่งตั้งคณะกรรมการบริหาร หรือมอบอำนาจให้กรรมการคนใดคนหนึ่ง
หรือหลายคน หรือบุคคลอื่นกระทำการอย่างหนึ่งอย่างใดแทนคณะกรรมการ
ภายในขอบเขตที่คณะกรรมการพึงมี และมีสิทธิที่จะยกเลิก เพิกถอน แก้ไข
หรือเปลี่ยนแปลงอำนาจดังกล่าวได้

5. พิจารณาและอนุมัติกิจการอื่น ๆ ที่สำคัญอันเกี่ยวกับบริษัทฯ หรือที่เห็นสมควรจะดำเนินกิจการนั้น
ๆ เพื่อให้เกิดประโยชน์กับบริษัทฯ

เว้นแต่อำนาจในการดำเนินการดังต่อไปนี้ จะกระทำได้ก็ต่อเมื่อได้รับอนุมัติจากที่ประชุมผู้ถือหุ้นก่อน
ทั้งนี้กำหนดให้รายการที่กรรมการ หรือบุคคลที่อาจมีความขัดแย้งทางผลประโยชน์ มีส่วนได้ส่วนเสีย
หรืออาจมีความขัดแย้งทางผลประโยชน์ในลักษณะอื่นใดกับบริษัทฯ
ให้กรรมการผู้ซึ่งมีส่วนได้ส่วนเสียในเรื่องนั้นไม่มีสิทธิออกเสียงลงคะแนนในเรื่องนั้น

- เรื่องที่กฎหมายกำหนดให้ต้องได้มติที่ประชุมผู้ถือหุ้น เช่น การโอนหรือขายกิจการ การเพิ่มทุน
การควบรวมบริษัท เป็นต้น

- การทำรายการที่มีกรรมการมีส่วนได้เสีย
และอยู่ในข่ายที่กฎหมายหรือข้อกำหนดของตลาดหลักทรัพย์ระบุให้ต้องได้รับอนุมัติจากที่ประชุมผู้ถือหุ้น

8.1.2 คณะกรรมการตรวจสอบ

ณ วันที่ 31 ธันวาคม 2556 คณะกรรมการตรวจสอบของบริษัทฯมีจำนวน 3 ท่าน ดังนี้
โดยมีวาระการดำรงตำแหน่ง คราวละ 3 ปี

กำหนดครบวาระ

  --------- -------------------- ------------------------- ----------------
  1.        ดร. พิสิฐ ลี้อาธรรม      ประธานคณะกรรมการตรวจสอบ   28/2/2557

  2.        นายธีรวุฒิ ศุภวิริยกุล      กรรมการตรวจสอบ            28/2/2557

  3.        นายสิงหะ นิกรพันธุ์       กรรมการตรวจสอบ            28/2/2557
  --------- -------------------- ------------------------- ----------------

ทั้งนี้มี นายอมรพงษ์ นวลวิวัฒน์ เป็นเลขานุการคณะกรรมการตรวจสอบ

อำนาจหน้าที่ของคณะกรรมการตรวจสอบ

1. สอบทานให้บริษัทฯ มีการรายงานทางการเงินอย่างถูกต้องและเพียงพอ

2. สอบทานให้บริษัทฯ มีระบบการควบคุมภายใน (Internal Control)
และระบบการตรวจสอบภายใน (Internal Audit) ที่เหมาะสมและมีประสิทธิภาพ
และพิจารณาความเป็นอิสระของหน่วยงานตรวจสอบภายใน
ตลอดจนให้ความเห็นชอบการพิจารณาแต่งตั้ง โยกย้าย เลิกจ้างหัวหน้าหน่วยงานตรวจสอบภายใน
หรือหน่วยงานอื่นใดที่รับผิดชอบเกี่ยวกับการตรวจสอบภายใน

3. สอบทานให้บริษัทฯ ปฏิบัติตามกฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์ และกฎหมายที่เกี่ยวข้องกับธุรกิจของบริษัทฯ

4. พิจารณา คัดเลือก เสนอแต่งตั้งบุคคลซึ่งมีความเป็นอิสระเพื่อทำหน้าที่เป็นผู้สอบบัญชีของบริษัทฯ
และเสนอค่าตอบแทนของบุคคลดังกล่าว รวมทั้งเข้าร่วมประชุมกับผู้สอบบัญชี
โดยไม่มีฝ่ายจัดการเข้าร่วมประชุมด้วยอย่างน้อยปีละ 1 ครั้ง

5. พิจารณารายการที่เกี่ยวโยงกัน หรือรายการที่อาจมีความขัดแย้งทางผลประโยชน์
ให้เป็นไปตามกฎหมายและข้อกำหนดของตลาดหลักทรัพย์
ทั้งนี้เพื่อให้มั่นใจว่ารายการดังกล่าวสมเหตุสมผลและเป็นประโยชน์สูงสุดต่อบริษัทฯ

6. จัดทำรายงานของคณะกรรมการตรวจสอบโดยเปิดเผยไว้ในรายงานประจำปีของบริษัทฯ
ซึ่งรายงานดังกล่าวต้องลงนามโดยประธานคณะกรรมการตรวจสอบ โดยมีข้อมูลอย่างน้อย ดังนี้

(ก) ความเห็นเกี่ยวกับความถูกต้อง ครบถ้วน เป็นที่เชื่อถือได้ของรายงานทางการเงินของบริษัทฯ

(ข) ความเห็นเกี่ยวกับความเพียงพอของระบบควบคุมภายในของบริษัทฯ

(ค) ความเห็นเกี่ยวกับการปฏิบัติตามกฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์ หรือกฎหมายที่เกี่ยวข้องกับธุรกิจของบริษัทฯ

(ง) ความเห็นเกี่ยวกับความเหมาะสมของผู้สอบบัญชี

(จ) ความเห็นเกี่ยวกับรายการที่อาจมีความขัดแย้งทางผลประโยชน์

(ฉ) จำนวนการประชุมคณะกรรมการตรวจสอบ
และการเข้าร่วมประชุมของกรรมการตรวจสอบแต่ละท่าน

(ช) ความเห็นหรือข้อสังเกตโดยรวมที่คณะกรรมการตรวจสอบได้รับจากการปฏิบัติหน้าที่ตามกฎบัตร

(ซ) รายการอื่นที่เห็นว่าผู้ถือหุ้นและผู้ลงทุนทั่วไปควรทราบ
ภายใต้ขอบเขตหน้าที่และความรับผิดชอบที่ได้รับมอบหมายจากคณะกรรมการบริษัท

7.
ปฏิบัติการอื่นใดตามที่ได้รับมอบหมายจากคณะกรรมการบริษัทด้วยความเห็นชอบจากคณะกรรมการตรวจสอบ

3.  คณะกรรมการสรรหา

ณ วันที่ 31 ธันวาคม 2556 คณะกรรมการสรรหา ประกอบด้วยด้วยบุคคลดังต่อไปนี้
โดยมีวาระการดำรงตำแหน่ง คราวละ 1 ปี

กำหนดครบวาระ

  ------ ---------------------- ------------------------------ ------------
  1...   ดร. ทองธัช หงส์ลดารภ์     ประธานคณะกรรมการสรรหา          24/2/2557

  2...   นายสัมพันธ์ วงษ์ปาน        กรรมการสรรหา                   24/2/2557

  3...   นายไต้ จงอี้              กรรมการสรรหา                   24/2/2557
  ------ ---------------------- ------------------------------ ------------

หน้าที่และความรับผิดชอบของคณะกรรมการสรรหา

1.  กำหนดคุณสมบัติของกรรมการที่ต้องการสรรหาให้เป็นไปตามโครงสร้าง ขนาด
    และองค์ประกอบของคณะกรรมการที่คณะกรรมการกำหนดไว้

2.  สรรหาและเสนอชื่อบุคคลที่เหมาะสมที่จะมาดำรงตำแหน่งกรรมการให้คณะกรรมการพิจารณา

8.1.4 คณะกรรมการบริหาร

ณ วันที่ 31 ธันวาคม 2556 คณะกรรมการบริหารของบริษัทฯมีจำนวน 5 ท่าน ดังนี้
โดยมีวาระการดำรงตำแหน่ง คราวละ 1 ปี

กำหนดครบวาระ

  ------ ---------------------- ------------------------------- -----------
  1.     นายสัมพันธ์ วงษ์ปาน        ประธานกรรมการบริหาร              28/2/2557

  2.     นายอุปกรม ทวีโภค         กรรมการบริหาร                    28/2/2557

  3.     นายจารุวิทย์ สวนมาลี       กรรมการบริหาร                    28/2/2557

  4.     นายอวยชัย ศิริวจนา        กรรมการบริหาร                    28/2/2557

  5.     นายอัมพรทัต พูลเจริญ       กรรมการบริหาร                    28/2/2557

                                                                
  ------ ---------------------- ------------------------------- -----------

อำนาจหน้าที่ของคณะกรรมการบริหาร

1.  ควบคุมดูแลการดำเนินธุรกิจของบริษัทฯให้เป็นไปตามนโยบายธุรกิจ แผนธุรกิจ
    และกลยุทธ์ทางธุรกิจที่คณะกรรมการบริษัทได้อนุมัติแล้ว

2.  มีอำนาจอนุมัติค่าใช้จ่ายหรือการจ่ายเงินที่เกี่ยวข้องกับการดำเนินธุรกิจ
    หรือการลงทุนในโครงการใหม่หรือการซื้อขายทรัพย์สินถาวรของบริษัทฯ แต่ละครั้ง
    โดยมีมูลค่าไม่เกิน 200 ล้านบาท

3.  มีอำนาจพิจารณาอนุมัติ การรับงาน การเสนอราคางานต่าง ๆ การเข้าทำสัญญา หรือการกู้ยืม
    การค้ำประกัน หรือการทำนิติกรรมใดๆที่เป็นการดำเนินธุรกิจปกติของบริษัทฯ
    โดยวงเงินไม่เกิน 1,000 ล้านบาท

4.  การกำหนดโครงสร้างองค์กร และการบริหาร
    โดยให้ครอบคลุมถึงรายละเอียดของการคัดเลือก การฝึกอบรม การว่าจ้าง
    การเลิกจ้างพนักงานของบริษัทฯ

5.  การกำหนดสวัสดิการพนักงาน ให้เหมาะสมกับสภาพการณ์ ประเพณีปฏิบัติ
    และสอดคล้องกับกฎหมายที่บังคับใช้อยู่

6.  พิจารณาการเข้าทำสัญญาของบริษัทฯ และบริษัทย่อย เกี่ยวกับการเงิน การให้กู้ยืม
    การค้ำประกัน แต่ละครั้ง วงเงินไม่เกิน 5 ล้านบาท

7.  พิจารณาวาระต่างๆ ก่อนเสนอขออนุมัติจากคณะกรรมการบริษัท

8.  เสนอแนะให้คณะกรรมการบริษัทพิจารณาอนุมัติในเรื่อง เป้าหมาย นโยบายธุรกิจ แผนธุรกิจ
    กลยุทธ์ทางธุรกิจ อำนาจการบริหารงาน งบประมาณรายจ่ายประจำปี
    ขอบเขตอำนาจและหน้าที่ของกรรมการผู้จัดการ

9.  ปฏิบัติหน้าที่อื่น ๆ ตามที่ได้รับมอบหมายจากคณะกรรมการบริษัทในแต่ละคราว

10. ควบคุมดูแลการดำเนินงานของบริษัทฯ ให้เป็นไปตามกฎหมาย วัตถุประสงค์
    และข้อบังคับของบริษัทฯตลอดจนมติที่ประชุมผู้ถือหุ้น

ทั้งนี้การมอบอำนาจดังกล่าวข้างต้นให้แก่คณะกรรมการบริหารนั้น
ต้องอยู่ภายใต้หลักเกณฑ์ของกฎหมายและกฎระเบียบข้อบังคับของบริษัทฯ
และในกรณีที่การดำเนินการใดที่มีหรืออาจมีผลประโยชน์หรือส่วนได้ส่วนเสียของกรรมการบริหารท่านใด
หรือบุคคลที่อาจมีความขัดแย้ง (ตามประกาศของคณะกรรมการ ก.ล.ต.)
ให้คณะกรรมการบริหารนำเสนอเรื่องดังกล่าวต่อคณะกรรมการบริษัท
เพื่อให้คณะกรรมการบริษัทพิจารณาต่อไป
โดยกรรมการบริหารท่านนั้นและบุคคลที่อาจมีความขัดแย้งจะไม่มีสิทธิออกเสียงลงคะแนนในการประชุมคณะกรรมการบริษัทในเรื่องดังกล่าว

8.1.5 คณะผู้บริหาร

ณ วันที่ 31 ธันวาคม 2556 คณะผู้บริหารของบริษัทฯมีจำนวน 8 ท่าน ดังนี้

  ------------ ---- -------------------- -------------------------------------
               1.   นายสัมพันธ์ วงษ์ปาน      กรรมการผู้จัดการ

               2.   นายยศกร บุรกรรมโกวิท   ผู้ช่วยกรรมการผู้จัดการ (CRM)

               3.   นายชุมพร คูร์พิพัฒน์       ผู้ช่วยกรรมการผู้จัดการ (การตลาด)

               4.   นายอุปกรม ทวีโภค       ผู้จัดการฝ่ายการเงิน บัญชี
                                         และเทคโนโลยีสารสนเทศ / เลขานุการบริษัท

               5.   นายอัมพรทัต พูลเจริญ     ผู้จัดการฝ่ายผลิต

               6.   นายอวยชัย ศิริวจนา      ผู้จัดการฝ่ายการตลาด

               7.   นางสุนันท์ สันติโชตินันท์    ผู้จัดการฝ่ายทรัพยากรมนุษย์และบริหารสำนักงาน

               8.   นายสมศักดิ์ คูอมรพัฒนะ    ผู้จัดการฝ่ายวิศวกรรม
  ------------ ---- -------------------- -------------------------------------

อำนาจหน้าที่ของกรรมการผู้จัดการ

ดำเนินการและบริหารจัดการการดำเนินธุรกิจตามปกติของบริษัทฯ

1.  ดำเนินการและบริหารจัดการการดำเนินธุรกิจของบริษัทฯให้เป็นไปตามนโยบายธุรกิจ
    แผนธุรกิจและ กลยุทธ์ทางธุรกิจที่คณะกรรมการบริษัทได้อนุมัติแล้ว

2.  มีอำนาจอนุมัติค่าใช้จ่าย หรือการจ่ายเงินตามโครงการ หรือการลงทุน
    หรือการซื้อขายทรัพย์สินถาวรของบริษัทฯตามที่ได้รับอนุมัติจากคณะกรรมการบริหารแล้ว

3.  มีอำนาจอนุมัติค่าใช้จ่ายในการดำเนินธุรกรรมตามปกติของบริษัทฯในวงเงินไม่เกิน 1.0
    ล้านบาทต่อครั้ง ยกเว้นการจัดซื้อวัตถุดิบ การจัดจ้างผู้รับเหมาช่วงและพนักงานชั่วคราว
    เพื่อทำงานให้ลูกค้าตามสัญญา

4.  มอบอำนาจหรือมอบหมายให้บุคคลอื่นใด
    ที่กรรมการผู้จัดการเห็นสมควรทำหน้าที่แทนในเรื่องที่จำเป็นและสมควร
    ซึ่งอยู่ภายใต้หลักเกณฑ์ของกฎหมาย และกฎระเบียบข้อบังคับของบริษัทฯ

5.  ปฏิบัติหน้าที่อื่น ๆ ตามที่ได้รับมอบหมายจากคณะกรรมการบริษัท
    และ/หรือคณะกรรมการบริหารในแต่ละคราว

6.  ดำเนินการและอนุมัติการเข้ารับว่าจ้าง รับทำงาน
    การตกลงผูกพันในการดำเนินธุรกิจปกติของบริษัทฯ
    โดยมีวงเงินดังกล่าวให้เป็นไปตามระเบียบอำนาจอนุมัติ และดำเนินการของบริษัทฯ
    ซึ่งผ่านการพิจารณาจากคณะกรรมการบริษัทแล้ว
    ทั้งนี้วงเงินดังกล่าวอาจมีการเปลี่ยนแปลงตามความเหมาะสมโดยขึ้นอยู่กับดุลยพินิจของคณะกรรมการบริษัท

ทั้งนี้ การมอบอำนาจดังกล่าวข้างต้น
ให้แก่กรรมการผู้จัดการต้องอยู่ภายใต้หลักเกณฑ์ของกฎหมายและกฏระเบียบข้อบังคับของบริษัทฯ
และในกรณีที่การดำเนินการใดที่มีหรืออาจมีผลประโยชน์หรือ ส่วนได้ส่วนเสียของกรรมการผู้จัดการ
หรือบุคคลที่อาจมีความขัดแย้ง กรรมการผู้จัดการไม่มีอำนาจอนุมัติการดำเนินการดังกล่าว
โดยกรรมการผู้จัดการจะต้องนำเสนอเรื่องดังกล่าวต่อคณะกรรมการบริษัท
เพื่อให้คณะกรรมการบริษัทพิจารณาต่อไป

1.  การสรรหากรรมการ และผู้บริหาร

การคัดเลือกกรรมการของบริษัทฯ ผ่านขั้นตอนการสรรหา ของ คณะกรรมการสรรหา
(Nominating Committee)
ซึ่งคณะกรรมการสรรหาจะคัดเลือกบุคคลที่จะเข้าดำรงตำแหน่งคณะกรรมการบริษัท
โดยมีการพิจารณาจากความรู้ความสามารถ และประสบการณ์ที่เกี่ยวข้องกับธุรกิจ
หรือพิจารณาจากผู้ถือหุ้นรายใหญ่ของบริษัทฯที่มีประสบการณ์ อย่างไรก็ตาม
การแต่งตั้งกรรมการใหม่จะผ่านการพิจารณาจากที่ประชุม คณะกรรมการบริษัท
ซึ่งมีคณะกรรมการตรวจสอบร่วมอยู่ด้วย

นอกจากนี้ การแต่งตั้งคณะกรรมการจะต้องผ่านมติที่ประชุมผู้ถือหุ้นตามข้อบังคับของบริษัทฯ
ทั้งนี้ข้อบังคับของบริษัทฯกำหนดให้ที่ประชุมผู้ถือหุ้นเลือกตั้งกรรมการตามหลักเกณฑ์และวิธีการดังต่อไปนี้

(ก) ผู้ถือหุ้นคนหนึ่งมีคะแนนเสียงเท่ากับหนึ่งหุ้นต่อเสียงหนึ่ง

(ข) ผู้ถือหุ้นแต่ละคนจะต้องใช้คะแนนเสียงที่มีอยู่ทั้งหมดตาม (ก) เลือกตั้งบุคคลคนเดียว
หรือหลายคนเป็นกรรมการก็ได้ แต่จะแบ่งคะแนนเสียงให้แก่ผู้ใดมากน้อยเพียงใดไม่ได้

(ค) บุคคลผู้ซึ่งได้รับคะแนนเสียงสูงสุดตามลำดับลงมา
เป็นผู้ที่ได้รับการเลือกตั้งเป็นกรรมการเท่าจำนวนกรรมการที่จะพึงมีหรือจะพึงเลือกตั้งในครั้งนั้น
ในกรณีที่บุคคลซึ่งได้รับการเลือกตั้งในลำดับถัดลงมามีคะแนนเสียงเท่ากันเกินจำนวนกรรมการที่จะพึงมีหรือจะพึงเลือกตั้งในครั้งนั้นให้ผู้เป็นประธานเป็นผู้ออกเสียงชี้ขาด

ในการประชุมสามัญประจำปีทุกครั้ง ให้กรรมการออกจากตำแหน่งเป็นจำนวน 1 ใน 3
ถ้าจำนวนกรรมการที่จะแบ่งออกให้ตรงเป็นสามส่วนไม่ได้ ก็ให้ออกโดยจำนวนใกล้ที่สุดกับส่วน 1 ใน
3 กรรมการที่จะต้องออกจากตำแหน่งในปีแรก และปีที่สองภายหลังจดทะเบียนบริษัทฯนั้น
ให้จับสลากกันว่าผู้ใดจะออก ส่วนปีหลังๆต่อไป
ให้กรรมการคนที่อยู่ในตำแหน่งนานที่สุดนั้นเป็นผู้ออกจากตำแหน่ง
กรรมการที่ออกตามวาระนั้นอาจได้รับเลือกเข้ามาดำรงตำแหน่งใหม่ก็ได้

หลักเกณฑ์ในการคัดเลือกกรรมการตรวจสอบ/กรรมการอิสระ

คณะกรรมการตรวจสอบประกอบด้วยคณะกรรมการอิสระ 3 ท่าน
โดยมีวาระการดำรงตำแหน่งคราวละ 3 ปี บริษัทฯมีนโยบายในการสรรหากรรมการตรวจสอบ
โดยมีคุณสมบัติดังนี้

  ถือหุ้นไม่เกินร้อยละ 1 ของทุนชำระแล้วของบริษัทฯ

  เป็นกรรมการที่ไม่มีส่วนร่วมในการบริหารงานในบริษัทฯและบริษัทที่เกี่ยวข้อง

  เป็นกรรมการที่ไม่เป็นลูกจ้าง พนักงาน หรือที่ปรึกษาที่ได้รับเงินเดือนประจำจากบริษัทฯ
  บริษัทที่เกี่ยวข้อง หรือผู้ถือหุ้นรายใหญ่ของบริษัทฯ

  เป็นกรรมการที่ไม่มีผลประโยชน์หรือส่วนได้เสียไม่ว่าทางตรงหรือทางอ้อมทั้งในด้านการเงินและการบริหารงานของบริษัทฯ
  บริษัทในเครือ หรือผู้ถือหุ้นรายใหญ่ของบริษัทฯ

  เป็นกรรมการที่ไม่มีผลประโยชน์หรือส่วนได้เสียในลักษณะตามหัวข้อ 4. มาก่อนในระยะเวลา 2
  ปีก่อนได้รับการแต่งตั้งเป็นกรรมการตรวจสอบ

  เป็นกรรมการที่ไม่เป็นผู้ที่เกี่ยวข้องหรือญาติสนิทของผู้บริหารหรือผู้ถือหุ้นรายใหญ่ของบริษัทฯ

  เป็นกรรมการที่ไม่ได้รับการแต่งตั้งขึ้นเป็นตัวแทนเพื่อรักษาผลประโยชน์ของกรรมการบริษัท
  ผู้ถือหุ้นรายใหญ่ หรือผู้ถือหุ้นซึ่งเป็นผู้ที่เกี่ยวข้องกับผู้ถือหุ้นรายใหญ่ของบริษัทฯ

  สามารถปฏิบัติหน้าที่ แสดงความเห็น
  หรือรายงานผลการปฏิบัติงานตามหน้าที่ที่ได้รับมอบหมายจากคณะกรรมการบริษัท
  โดยไม่อยู่ภายใต้การควบคุมของผู้บริหารหรือผู้ถือหุ้นรายใหญ่ของบริษัทฯ
  รวมทั้งผู้ที่เกี่ยวข้องหรือญาติสนิทของบุคคลดังกล่าว

นอกจากนี้ บริษัทฯได้พิจารณาคุณสมบัติในด้านอื่นๆประกอบด้วย เช่น ประสบการณ์ ความรู้
ความเชี่ยวชาญ และจริยธรรม เพื่อให้เกิดประโยชน์สูงสุดต่อบริษัทฯ

การสรรหาผู้บริหาร

คณะกรรมการบริษัท และฝ่ายบริหาร ตระหนักถึงการดำเนินการเพื่อให้มั่นใจว่าบริษัทฯ
จะสามารถสรรหาบุคลากร ที่จะเข้ามารับผิดชอบในตำแหน่งที่สำคัญอย่างเหมาะสม
โดยการจัดให้มีกระบวนการและแผนปฏิบัติ อย่างเป็นรูปธรรม ตามหลักการจัดการทรัพยากรมนุษย์

8.3 ค่าตอบแทนกรรมการและผู้บริหาร

8.3.1 ค่าตอบแทนที่เป็นตัวเงิน

  8.3.1.1 ค่าตอบแทนคณะกรรมการบริษัท และ คณะกรรมการตรวจสอบ

  ------------------- ----------- ----------- ----------- ----------- ----------- -----------
  รายชื่อ               ปี 2555                              ปี 2556***               

                      ค่าตอบแทน    เบี้ยประชุม    โบนัส        ค่าตอบแทน    เบี้ยประชุม    โบนัส

  1. ดร.ทองธัช         300,000     150,000     250,000     300,000     150,000     220,000
  หงส์ลดารมภ์                                                                       

  2. นายสัมพันธ์ วงษ์ปาน  120,000     75,000      125,000     540,000**   75,000      110,000

  3. นายอุปกรม ทวีโภค   120,000     75,000      125,000     180,000**   75,000      110,000

  4. นายอัมพรทัต พูลเจริญ 120,000     45,000      125,000     180,000**   75,000      110,000

  5. นายจารุวิทย์ สวนมาลี 120,000     60,000      125,000     180,000**   75,000      110,000

  6. นายอวยชัย ศิริวจนา  120,000     75,000      125,000     180,000**   75,000      110,000

  7. นางสุนันท์          120,000     75,000      125,000     120,000     75,000      110,000
  สันติโชตินันท์                                                                       

  8. นายไต้ จงอี้        120,000     75,000      125,000     120,000     75,000      110,000

  9. ดร.พิสิฐ ลี้อาธรรม   240,000*    240,000*    250,000     240,000*    225,000*    220,000

  10. นายธีรวุฒิ ศุภวิริยกุล 180,000*    120,000*    125,000     180,000*    135,000*    110,000

  11. ดร.เหรียญ        150,000*    105,000*    -           -           -           -
  บุญดีสกุลโชค                                                                       

  12.นายสิงหะ นิกรพันธุ์   24,500      -           -           180,000*    135,000*    110,000

  รวม                 1,734,500   1,095,000   1,500,000   2,400,000   1,170,000   1,430,000
  ------------------- ----------- ----------- ----------- ----------- ----------- -----------

* รวมค่าตอบแทนในฐานะกรรมการตรวจสอบ

** รวมค่าตอบแทนในฐานะกรรมการบริหาร ที่ได้รับอนุมัติในการประชุมกรรมการครั้งที่ 1/2556

*** ในการประชุมผู้ถือหุ้นครั้งที่ 1/2556 มีมติอนุมัติอนุมัติค่าตอบแทนกรรมการ โบนัส
และเบี้ยประชุม ประจำปี 2556 ไม่เกิน 5 ล้านบาท

8.3.1.2 ค่าตอบแทนผู้บริหาร

  --------------- ------------ --------------- ----------- ---------------
  ค่าตอบแทน        ปี 2554                       ปี 2556      

                  จำนวนราย     ค่าตอบแทน (บาท)  จำนวนราย    ค่าตอบแทน (บาท)

  ค่าตอบแทนรวม*    8*           17,205,670      8*          18,033,252

  โบนัสรวม         8            4,004,220       8           6,649,395

  รวม             8            21,209,809      8           24,682,647
  --------------- ------------ --------------- ----------- ---------------

* ค่าตอบแทนผู้บริหารประกอบด้วย เงินเดือนและผลประโยชน์อื่น

8.3.2 ค่าตอบแทนอื่น

-ไม่มี-

9 การกำกับดูแลกิจการ

บริษัทฯเห็นถึงความสำคัญของการกำกับดูแลกิจการที่ดี และ
เพื่อให้เกิดความโปร่งใสในการดำเนินงานของพนักงานทุกระดับ
จึงกำหนดเป็นข้อพึงปฎิบัติไว้ในจรรยาบรรณทางธุรกิจตลอดจนฝ่ายบริหารของบริษัทฯได้ผลักดันให้เกิดวัฒนธรรมในการกำกับดูแลขึ้นอย่างต่อเนื่อง
ทั้งนี้เพื่อเป็นรากฐานในการเติบโตอย่างยั่งยืน สร้างมูลค่าเพิ่มให้แก่ผู้มีส่วนได้เสียทุกท่าน

นโยบายการกำกับดูแลกิจการ

เพื่อให้บรรลุวัตถุประสงค์ของบริษัทฯ สร้างความรับผิดชอบต่อผลการปฏิบัติงานตามหน้าที่
สร้างความโปร่งใสบนพื้นฐานของความซื่อสัตย์
เพิ่มขีดความสามารถในการแข่งขันของกิจการอย่างยั่งยืน และเพิ่มความเชื่อมั่นให้ผู้มีส่วนได้เสีย
คณะกรรมการบริษัทจึงมีนโยบายในการกำกับดูแลกิจการดังนี้

1.  ดำเนินกิจการด้วยความโปร่งใส สามารถตรวจสอบได้
    และเปิดเผยข้อมูลอย่าเพียงพอแก่ผู้ที่เกี่ยวข้องทุกฝ่าย

2.  บริหารงานอย่างเต็มความสามารถด้วยความระมัดระวัง เพื่อให้เกิดประโยชน์สูงสุดต่อผู้ถือหุ้น

3.  จัดให้มีระบบการควบคุมและบริหารความเสี่ยง โดยดำเนินกิจการด้วยความระมัดระวัง
    และมีการประเมินความเสี่ยงรวมทั้งวางกลยุทธ์ แก้ไข
    และติดตามการบริหารความเสี่ยงอยู่สม่ำเสมอ

4.  การปฏิบัติต่อผู้ถือหุ้น และผู้มีส่วนได้เสียอย่างเท่าเทียมกัน และเป็นธรรมต่อทุกฝ่าย

5.  จัดโครงสร้างบทบาทหน้าที่ความรับผิดชอบของกรรมการแต่ละกลุ่มอย่างชัดเจน

6.  ดูแลสนับสนุนให้ผู้บริหารและพนักงานปฎิบัติงานอย่างมีจริยธรรมในการประกอบธุรกิจอย่างถูกต้องและชอบธรรม

บริษัทฯ ได้เข้าจดทะเบียนในตลาดหลักทรัพย์ MAI เมื่อวันที่ 10 พฤษภาคม 2549 บริษัทฯโดย
คณะกรรมการและผู้บริหาร ของบริษัทฯ มีนโยบายในการดำเนินธุรกิจอย่างโปร่งใส
ยึดมั่นในคุณธรรม และอยู่ในกรอบของกฏหมายรวมถึงกรอบนโยบายการกำกับดูแลกิจการของบริษัทฯ
ดังนั้น บริษัทฯจึงได้นำแนวนโยบายในการกำกับดูแลกิจการนำไปปฎิบัติให้เกิดความโปร่งใส
และสามารถตรวจสอบได้และเปิดเผยข้อมูลอย่างเพียงพอแก่ผู้ที่เกี่ยวข้องทุกฝ่าย ซึ่งบริษัทฯ
จะได้รายงานผลของการนำหลักการกำกับดูแลกิจการที่ดีไปปฏิบัติในปี 2556
ตามหลักการกำกับดูแลกิจการที่ดีของบริษัทจดทะเบียน ปี 2555 ดังนี้

9.1 หมวดสิทธิของผู้ถือหุ้น

คณะกรรมการบริษัท ให้ความสำคัญถึงสิทธิของผู้ถือหุ้น
บริษัทฯได้ดำเนินการตามนโยบายในการกำกับดูแลกิจการ โดยคำนึงถึงสิทธิของผู้ถือหุ้น ดังนี้

โครงสร้างผู้ถือหุ้น

โครงสร้างการถือหุ้นระหว่างบริษัทฯ กับบริษัทย่อยมีความชัดเจนโปร่งใส มีการเปิดเผยรายชื่อ
จำนวน และสัดส่วนการถือหุ้นของผู้ถือหุ้นรายใหญ่ของบริษัทใหญ่และบริษัทย่อย ไว้ในแบบ 56-1
และรายงานประจำปี

การส่งเสริมการใช้สิทธิของผู้ถือหุ้น

บริษัทฯ มีกระบวนการในการปฏิบัติเพื่อดูแลรักษาและคุ้มครองสิทธิของผู้ถือหุ้น
ตั้งแต่ขั้นตอนการกำหนดนโยบายการกำกับดูแลกิจการที่ดี โดยคำนึงถึงสิทธิของผู้ถือหุ้น
และส่งเสริมให้ผู้ถือหุ้นได้ใช้สิทธิดังกล่าว ทั้งสิทธิขั้นพื้นฐานของผู้ถือหุ้นภายหลังการซื้อขายหลักทรัพย์
สิทธิในการรับเงินปันผล โดยจัดให้มีการดูแลและประสานงานระหว่างผู้ถือหุ้นกับนายทะเบียนบริษัท
ศูนย์รับฝากหลักทรัพย์ (ประเทศไทย) จำกัด – TSD
ตลอดจนจัดให้มีหน่วยงานรับผิดชอบตอบข้อซักถามและอำนวยความสะดวกแก่ผู้ถือหุ้นในด้านงานทะเบียน
นอกจากนี้ ยังได้ส่งเสริมและสนับสนุนให้ผู้ถือหุ้นมีบทบาทในการประชุมผู้ถือหุ้น
ตั้งแต่สิทธิในการเข้าประชุม สิทธิในการออกเสียงลงคะแนนและแสดงความคิดเห็น
เพื่อให้ผู้ถือหุ้นมีส่วนร่วมในการพิจารณาเรื่องที่สำคัญ
รวมถึงบริษัทมีนโยบายในการอำนวยความสะดวกและส่งเสริมให้ผู้ถือหุ้นรวมถึงนักลงทุนสถาบันเข้าร่วมประชุมผู้ถือหุ้น

การอำนวยความสะดวกในการใช้สิทธิเข้าร่วมประชุมผู้ถือหุ้น และสนับสนุนการใช้สิทธิออกเสียงของ
ผู้ถือหุ้น

บริษัทฯ
อำนวยความสะดวกแก่ผู้ถือหุ้นในการเข้าร่วมประชุมและให้ได้ใช้สิทธิในการเข้าร่วมประชุมอย่างเต็มที่
ไม่กระทำการใดๆ ที่จะเป็นการจำกัดโอกาสการเข้าร่วมประชุม
มีระบบการจัดการที่ส่งเสริมและสนับสนุนการใช้สิทธิของผู้ถือหุ้นตั้งแต่ก่อนวันประชุมผู้ถือหุ้น
วันประชุมผู้ถือหุ้น และภายหลังวันประชุมผู้ถือหุ้น โดยยึดหลักและปฏิบัติตามแนวทางในคู่มือ “AGM
Checklist” ที่กำหนดโดยสมาคมผู้ลงทุนไทย สมาคมบริษัทจดทะเบียน และ ก.ล.ต. และบริษัทฯ
ได้รับการประเมินจากสมาคมผู้ลงทุนไทย สมาคมบริษัทจดทะเบียน และ
ก.ล.ต.ในการจัดประชุมผู้ถือหุ้นประจำปี 2556 อยู่ในระดับ 100%

9.2 หมวดการปฏิบัติต่อผู้ถือหุ้นอย่างเท่าเทียมกัน

บริษัทฯ คำนึงถึงความเท่าเทียมกันของผู้ถือหุ้นทุกกลุ่ม เพื่อให้ผู้ถือหุ้นมีส่วนร่วมในการบริหารงาน
และส่งเสริมให้มีกลไกถ่วงดุลและตรวจสอบการบริหารงานของบริษัทฯ
ซึ่งหลักการปฏิบัติต่อผู้ถือหุ้นอย่างเท่าเทียมกันได้มีการดำเนินการดังนี้

การประชุมผู้ถือหุ้น

บริษัทฯ ตระหนักว่าการประชุมผู้ถือหุ้นเป็นช่องทางหนึ่งที่ผู้ถือหุ้นจะสามารถใช้สิทธิในการตรวจสอบ
และควบคุมการดำเนินงานของบริษัทฯ
บริษัทฯจึงได้สนับสนุนการจัดการประชุมผู้ถือหุ้นที่ส่งเสริมให้ผู้ถือหุ้นได้ใช้สิทธิของตน
และผู้ถือหุ้นทุกรายได้รับการปฏิบัติอย่างเท่าเทียมกัน

ในปี 2556 บริษัทฯ ได้จัดการประชุมผู้ถือหุ้น 2 ครั้ง เป็นการประชุมสามัญผู้ถือหุ้นประจำปี 1 ครั้ง
และจัดประชุมวิสามัญผู้ถือหุ้น 1 ครั้ง โดยคณะกรรมการบริษัท
ได้กำกับดูแลให้มีการดำเนินการตามขั้นตอนต่างๆ ในการจัดประชุมผู้ถือหุ้น และ
พิจารณาให้มีแนวทางในการปรับปรุงและพัฒนาอย่างต่อเนื่อง สรุปได้ดังนี้

ก่อนวันประชุมผู้ถือหุ้น

การเปิดโอกาสให้ผู้ถือหุ้นเสนอระเบียบวาระการประชุมเป็นการล่วงหน้า

คณะกรรมการบริษัท ได้เปิดโอกาสให้ผู้ถือหุ้นในการเสนอระเบียบวาระการประชุมเป็นการล่วงหน้า
โดยบริษัทฯได้เผยแพร่ประกาศผ่านทาง website ของตลาดหลักทรัพย์ฯ เป็นการล่วงหน้า 1
เดือนก่อนการประชุม โดยแจ้งให้ผู้ถือหุ้นส่งเรื่องผ่านทางไปรษณีย์ หรือ ทาง email:
ซึ่งในการประชุมผู้ถือหุ้นประจำปี 2556
ไม่มีผู้ถือหุ้นท่านใดเสนอระเบียบวาระการประชุมและรายชื่อกรรมการเป็นการล่วงหน้า

การเผยแพร่หนังสือนัดประชุม

คณะกรรมการบริษัท
ดูแลให้มีการจัดส่งหนังสือนัดประชุมพร้อมเอกสารการประชุมที่สำคัญแก่ผู้ถือหุ้นเป็นการล่วงหน้า 14
วันก่อนวันประชุม
เพื่อเปิดโอกาสให้ผู้ถือหุ้นได้พิจารณาเรื่องที่ต้องตัดสินใจในที่ประชุมเป็นการล่วงหน้า
พร้อมทั้งลงประกาศทางหนังสือพิมพ์เป็นเวลา 3 วันติดต่อกัน ก่อนที่จะมีการประชุม 3 วัน นอกจากนี้
เพื่อให้ผู้ถือหุ้นได้มีเวลาศึกษาข้อมูลอย่างเพียงพอ

การให้ข้อมูลประกอบการประชุมผู้ถือหุ้น

คณะกรรมการบริษัท ได้พิจารณาเรื่องที่จะเสนอขออนุมัติจากผู้ถือหุ้นอย่างรอบคอบ
และกำกับให้มีการเปิดเผยรายละเอียดข้อมูลสำคัญของระเบียบวาระ
โดยระบุวัตถุประสงค์และเหตุผล พร้อมความเห็นของคณะกรรมการในแต่ละวาระ
เพื่อเสนอที่ประชุมผู้ถือหุ้นพิจารณา
รวมทั้งเอกสารประกอบการประชุมไว้ในหนังสือนัดประชุมผู้ถือหุ้นอย่างถูกต้องและครบถ้วน

นอกจากนี้ บริษัทฯ ได้ให้ข้อมูลสำคัญอื่นๆ ไว้ในหนังสือเชิญประชุมผู้ถือหุ้นด้วย ได้แก่
รายงานประจำปี 2556 ในรูป CD ROM
รายนามและประวัติของกรรมการที่เสนอชื่อให้ได้รับการเลือกตั้งแทนกรรมการที่ต้องออกตามวาระ
ข้อมูลค่าตอบแทนกรรมการและกรรมการตรวจสอบ รายนามผู้สอบบัญชี และรายละเอียดค่าสอบบัญชี
ข้อบังคับบริษัทฯในส่วนที่เกี่ยวข้องกับผู้ถือหุ้น คำอธิบายชี้แจงรายละเอียดวิธีการมอบฉันทะ
การลงทะเบียน
และเอกสารหลักฐานที่ต้องใช้แสดงตัวเพื่อเข้าประชุมที่ครอบคลุมประเภทของผู้ถือหุ้นอย่างครบถ้วน
การออกเสียงลงคะแนน แผนที่ตั้งของสถานที่ประชุม และ
แบบฟอร์มหนังสือมอบฉันทะที่ผู้ถือหุ้นสามารถกำหนดทิศทางการออกเสียงได้
รวมถึงข้อมูลของกรรมการอิสระ
เพื่อเป็นช่องทางให้ผู้ถือหุ้นพิจารณาหากประสงค์จะให้เป็นผู้รับมอบฉันทะออกเสียงในกรณีที่ผู้ถือหุ้นไม่สามารถเข้าประชุมได้ด้วยตนเองและ/หรือ
ไม่สะดวกที่จะมอบฉันทะให้ผู้อื่นมาประชุมและออกเสียงแทน

วันประชุมผู้ถือหุ้น

การจัดวัน เวลา และสถานที่ประชุมผู้ถือหุ้น

บริษัทฯ ได้จัดวัน เวลา และสถานที่ประชุมผู้ถือหุ้น
โดยคำนึงถึงความสะดวกและสนับสนุนให้ผู้ถือหุ้นได้เข้าร่วมประชุมผู้ถือหุ้นเป็นสำคัญโดยการจัดการประชุมในวันและเวลาทำการของธนาคารพาณิชย์
จัดการประชุมในเขตกรุงเทพฯ สถานที่ประชุมรองรับจำนวนผู้ถือหุ้นที่เข้าร่วมประชุมได้อย่างเพียงพอ
การคมนาคมสะดวกต่อการเดินทางของผู้ถือหุ้น มีที่จอดรถ บุคลากรต้อนรับ
พร้อมทั้งได้จัดส่งแผนที่แสดงสถานที่จัดการประชุมพร้อมหนังสือนัดประชุมผู้ถือหุ้นเป็นการล่วงหน้า
โดยจัดทำขึ้นอย่างชัดเจน และระบุหมายเลขโทรศัพท์กรณีผู้ถือหุ้นต้องการติดต่อสอบถามเพิ่มเติม

การลงทะเบียน/ตรวจเอกสาร

บริษัทฯ ได้เปิดให้มีการลงทะเบียนล่วงหน้าก่อนการประชุม 2.00 ชั่วโมง
โดยแจ้งให้ผู้ถือหุ้นทราบเป็นการล่วงหน้าในหนังสือเชิญประชุม
จัดให้มีการบันทึกการลงทะเบียนในคอมพิวเตอร์
และจัดบุคลากรคอยชี้แจงลำดับในการลงทะเบียนอย่างเพียงพอเพื่อความสะดวกรวดเร็วในการลงทะเบียน
และตรวจสอบเอกสาร ณ จุดรับลงทะเบียน พร้อมรับบัตรลงคะแนน และ อากรแสตมป์
สำหรับติดในใบมอบฉันทะในกรณีที่ผู้ถือหุ้นมิได้เตรียมมา

การดำเนินการประชุม การเปิดโอกาสให้ผู้ถือหุ้นซักถาม/แสดงความเห็น และการลงคะแนนเสียง

ประธานกรรมการ ประธานกรรมการสรรหา กรรมการ และ กรรมการผู้จัดการ
ในการประชุมผู้ถือหุ้นประจำปี 2556 มีมีจำนวน 9 ท่าน
การที่ประธานกรรมการตรวจสอบไม่ได้เข้าร่วมประชุมในครั้งนี้เนื่องจากมีความจำเป็นต้องเข้ารับการรักษาในโรงพยาบาลอย่างเร่งด่วนในวันประชุมผู้ถือหุ้นจึงไม่สามารถมาร่วมประชุมได้
และในการประชุมวิสามัญผู้ถือหุ้นครั้งที่ 1/2556 มีจำนวน 7 ท่าน ได้เข้าประชุม
เพื่อร่วมตอบข้อซักถามของผู้ถือหุ้นจนเป็นที่พอใจ
ด้วยการลงมติเป็นเอกฉันท์ในทุกๆวาระที่มีการลงคะแนนเสียง นอกจากนี้
คณะกรรมการมีนโยบายอำนวยความสะดวกให้กับผู้ถือหุ้นที่รวมถึงนักลงทุนสถาบันเข้าร่วมประชุม
และออกเสียงในวาระที่เข้ามาประชุม แม้ผู้ถือหุ้นจะมาสาย

ประธานในที่ประชุมกล่าวเปิดประชุมโดยแจ้งจำนวน/สัดส่วนผู้ถือหุ้นและผู้รับมอบฉันทะที่เข้าร่วมประชุม
การดำเนินการประชุมเป็นไปตามข้อบังคับบริษัทฯ ตามลำดับวาระการประชุม
และไม่มีการเพิ่มวาระอื่นนอกเหนือจากที่ระบุไว้ในหนังสือเชิญประชุม
การเสนอรายละเอียดในแต่ละระเบียบวาระเป็นไปอย่างครบถ้วน
ประธานในที่ประชุมได้จัดสรรเวลาอย่างเหมาะสม
เปิดโอกาสให้ผู้ถือหุ้นแสดงความคิดเห็นและซักถามต่อที่ประชุมในเรื่องที่เกี่ยวข้องกับบริษัทฯอย่างเต็มที่
โดยมีการตอบและ/หรือให้ข้อมูลแก่ผู้ถือหุ้นอย่างครบถ้วนในประเด็นสำคัญ

การลงคะแนนเสียงเป็นไปอย่างโปร่งใสตามลำดับวาระที่กำหนด จัดให้มีบัตรลงคะแนนเสียง
และแจ้งวิธีปฏิบัติในการลงคะแนนและนับคะแนนให้ผู้ถือหุ้นทราบก่อนการลงคะแนน
ผู้ถือหุ้นทุกรายสามารถลงคะแนนได้อย่างเท่าเทียมกันไม่มีรายใดรายหนึ่งถูกจำกัดสิทธิ
เปิดให้มีการชี้แจงและอภิปรายในที่ประชุมก่อนลงคะแนนเสียงในแต่ละวาระ
การลงคะแนนแต่งตั้ง/ถอดถอนกรรมการดำเนินการเป็นรายบุคคล
เปิดเผยผลการลงคะแนนที่ลงมติเห็นด้วย ไม่เห็นด้วย
หรืองดออกเสียงในทุกวาระต่อที่ประชุมผู้ถือหุ้นอย่างชัดเจนและทั่วถึง
ประธานในที่ประชุมยังได้ดูแลการจัดประชุมให้เป็นไปตามข้อบังคับบริษัทฯ

ภายหลังการประชุมผู้ถือหุ้น

บริษัทฯ แจ้งมติที่ประชุมผู้ถือหุ้นผ่านระบบข่าวของตลาดหลักทรัพย์ฯ
ภายในวันทำการถัดไปตามข้อกำหนด และได้จัดทำรายงานการประชุมผู้ถือหุ้นที่มีสาระสำคัญ ได้แก่
รายชื่อกรรมการที่เข้าร่วมประชุม/จำนวน/สัดส่วนการเข้าประชุมของผู้ถือหุ้น ผลการลงมติ
และผลของคะแนนเสียง มติในแต่ละระเบียบวาระโดยสรุปในที่ประชุมผู้ถือหุ้น
โดยได้จัดทำและนำส่งรายการประชุมต่อตลาดหลักทรัพย์ภายในกำหนด 14 วันนับแต่วันประชุม
พร้อมทั้งจัดให้มีระบบการจัดเก็บรายงานประชุมโดยสามารถตรวจสอบและอ้างอิงได้
ทั้งในรูปเอกสาร และ วิดีทัศน์บันทึกการประชุม

การจัดให้มีระบบป้องกันและตรวจสอบการใช้ข้อมูลภายใน

คณะกรรมการบริษัท ให้ความสำคัญกับการจัดให้มีระบบป้องกันและตรวจสอบการใช้ข้อมูลภายใน
เพื่อป้องกันมิให้เกิดความได้เปรียบจากการใช้ข้อมูลภายในเพื่อประโยชน์ในการซื้อขายหลักทรัพย์
โดยกำหนดแนวปฏิบัติในการเก็บรักษาและป้องกันการใช้ข้อมูลภายใน
และให้ถือปฏิบัติโดยเคร่งครัดทั้งองค์กร (ดูรายละเอียดในหัวข้อ 9.5
ของการดูแลเรื่องการใช้ข้อมูลภายใน)
นอกจากนี้กรรมการและผู้บริหารรับทราบถึงภาระหน้าที่ความรับผิดชอบในการจัดทำและเปิดเผยรายงานการถือหลักทรัพย์ของบริษัทฯต่อสำนักงาน
ก.ล.ต. ตามมาตรา 59 แห่งพระราชบัญญัติหลักทรัพย์และตลาดหลักทรัพย์ พ.ศ. 2535

9.3 หมวดการคำนึงถึงบทบาทของผู้มีส่วนได้เสีย

คณะกรรมการบริษัท ตระหนักถึงสิทธิและบทบาทของผู้มีส่วนได้เสียทั้งภายในและภายนอกองค์กร
และได้กำหนดพันธกิจของบริษัทฯ
เป็นองค์กรที่น่าเชื่อถือและให้ผลประโยชน์ตอบแทนสูงสุดสำหรับผู้มีส่วนได้เสียต่างๆ
โดยได้กำหนดนโยบายและจรรยาบรรณในการปฏิบัติต่อผู้มีส่วนได้เสียและสิทธิตามกฎหมายของกลุ่มผู้มีส่วนได้เสียต่างๆอย่างเท่าเทียมกันเป็นลายลักษณ์อักษร
ในคู่มือการกำกับดูแลกิจการที่ดีของบริษัทฯ
เพื่อให้คณะกรรมการผู้บริหารและพนักงานทุกระดับถือปฏิบัติ

คณะกรรมการบริษัทได้ตระหนักถึงความสำคัญต่อสิทธิของผู้มีส่วนได้เสียทุกกลุ่มที่เกี่ยวข้อง
โดยผ่านทางค่านิยมองค์กร (Core Value)
ซึ่งเกิดขึ้นจากการร่วมแรงร่วมใจของผู้บริหารและพนักงานทุกระดับจากการประมวลความคิดเห็น
และคิดค้นขึ้นมาจากความเป็นตัวตนของคนในองค์กร เพื่อยังประโยชน์ในการนำไปปฏิบัติอย่างจริงจัง
ค่านิยมองค์กรนี้ได้ทำการสื่อสารให้พนักงานทุกคนทุกระดับมีความเข้าใจอย่างชัดเจน
นอกจากนี้ค่านิยมองค์กรได้ถูกนำไปใช้ในการคัดเลือกพนักงานใหม่ และ
สรุปให้พนักงานใหม่เข้าใจแนวทางการดำเนินธุรกิจของบริษัทฯ
ค่านิยมองค์กรที่จะนำไปปฏิบัติให้เกิดวัฒนธรรมองค์กรประกอบด้วย 4 องค์ประกอบ ได้แก่ TQIC
โดยมุ่งสร้างการทำงานเป็นทีม (Team Work), คุณภาพ (Quality), คุณธรรม (Integrity)
และการคำนึงถึงลูกค้า (Customer Focus)

คณะกรรมการพร้อมผู้บริหารระดับสูงเชื่อมั่นว่าค่านิยมองค์กรที่สอดคล้องกับวัฒนธรรมองค์กรที่ถูกกำหนดจากความต้องการและทิศทางของบุคลากรในองค์กรนั้นจะนำไปสู่ปฎิบัติอย่างจริงจัง
ซึ่งจะปลูกฝังจิตสำนึกที่ดีซึ่งสอดคล้องกับหลักจริยธรรมในการประกอบธุรกิจของบริษัทฯ
ที่มีความโปร่งใส มีคุณธรรมต่อผู้มีส่วนได้เสียทุกกลุ่มที่เกี่ยวข้อง
ซึ่งนำไปสู่การบรรลุเป้าหมายขององค์กร
และเป็นกลไกหนึ่งในการปกป้องสิทธิและผลประโยชน์ของผู้มีส่วนได้เสียทุกกลุ่มในเวลาเดียวกัน
จึงเชื่อได้ว่า บริษัทฯให้ความสำคัญกับผู้มีส่วนได้เสียอย่างเท่าเทียมกันทุกกลุ่มไม่ว่าจะเป็นผู้ถือหุ้น
พนักงาน คู่ค้าและเจ้าหนี้ ลูกค้า คู่แข่ง ชุมชน สังคมและสิ่งแวดล้อม
นอกเหนือจากนี้ได้กำหนดวิธีปฎิบัติที่ครอบคลุมถึงสิทธิและผลประโยชน์ที่ผู้มีส่วนได้เสียพึงได้รับดังนี้

ผู้ถือหุ้น

บริษัทฯ มีนโยบายที่ดูแลสิทธิของผู้ถือหุ้นในเรื่องของการได้รับข้อมูล สิทธิในการออกเสียง
สิทธิที่จะได้รับการดูแลอย่างเป็นธรรมที่ผู้ถือหุ้นพึงมีพึงได้
ซึ่งได้กล่าวแล้วในหัวข้อสิทธิของผู้ถือหุ้นและการปฎิบัติต่อผู้ถือหุ้นอย่างเท่าเทียม
รวมถึงการที่บริษัทฯมีผลการดำเนินงานที่ดีอย่างต่อเนื่องเพื่อเพิ่มมูลค่าให้แก่ผู้ถือหุ้น
และให้ผู้ถือหุ้นได้รับผลตอบแทนในระดับที่น่าพอใจ โดยบริษัทฯมีโครงสร้างผู้ถือหุ้นอย่างชัดเจน
ไม่มีลักษณะการถือหุ้นไขว้ บริษัทฯถือหุ้นในบริษัทย่อยทุกบริษัทในอัตราร้อยละ 99.99 ในบริษัท
ไทยฟิน จำกัด และบริษัท ถิรไทย อี แอนด์ เอส จำกัด และ ร้อยละ 85 ในบริษัท
แอล.ดี.เอส.เมทัล เวิร์ค
อีกทั้งบริษัทฯยังมีนโยบายไม่กีดกันหรือสร้างอุปสรรคในการเปิดโอกาสให้ผู้ถือหุ้นสามารถติดต่อสือสารระหว่างกัน
และ การไม่ละเลยต่อการเปิดเผยถึงข้อตกลงระหว่างผู้ถือหุ้น (Shareholder Agreement)
ที่มีผลกระทบอย่างนัยสำคัญต่อบริษัทฯ หรือผู้ถือหุ้นรายอื่น (ถ้ามี)
สำหรับมาตรการในการอนุมัติการทำรายการเกี่ยวโยง
ดำเนินการโดยคณะกรรมการตรวจสอบเป็นผู้พิจารณา ความถูกต้องตามกฎหมายและข้อบังคับ
ความสมเหตุสมผลและประโยชน์สูงสุดของบริษัทฯ
ก่อนนำเสนอให้คณะกรรมการบริษัทจะเป็นผู้พิจารณาอนุมัติ
โดยกรรมการผู้มีส่วนได้เสียจะงดออกเสียงในการอนุมัติรายการดังกล่าว รวมถึง
ดูแลรายการเกี่ยวโยง และการได้มาและจำหน่ายไปของทรัพย์สิน
ให้เป็นไปตามกฎเกณฑ์ที่ตลาดหลักทรัพย์กำหนดโดยเคร่งครัด

  พนักงาน

บริษัทฯ ถือว่าพนักงานเป็นหนึ่งในปัจจัยสู่ความสำเร็จขององค์กร จึงได้มุ่งมั่นในการพัฒนาปัจจัยต่างๆ
เพื่อให้เป็นองค์กรแห่งการเรียนรู้ เสริมสร้างวัฒนธรรมองค์กร ส่งเสริมการทำงานเป็นทีม รวมถึง
บรรยากาศการทำงาน และให้ผลตอบแทน ที่เป็นธรรม
และสอดคล้องกับผลการดำเนินงานทั้งในระยะสันและระยะยาว และจัดให้มี สวัสดิการตามกฎหมาย
รวมถึง การประกันภัยกลุ่ม การประอุบัติเหตุส่วนบุคคล กองทุนสำรองเลี้ยงชีพ และสหกรณ์ออมทรัพย์
เป็นต้น รวมทั้ง บริษัทฯจัดให้มีระบบจัดการอาชีวะอนามัยและความปลอดภัยในการทำงาน OHSAS
18001 เพื่อดูแลเรื่องสุขภาพและความปลอดภัยในการทำงานของพนักงาน
รวมถึงให้ความสำคัญต่อการพัฒนาความสามารถของพนักงาน และถ่ายทอดความรู้
รับฟังความคิดเห็นและข้อเสนอแนะจากพนักงานจะเห็นได้จากการกำหนดวัฒนธรรมองค์กรร่วมกัน
โดยที่ การยึดมั่นในคุณธรรม (Integrity) เป็นส่วนหนึ่งในวัฒนธรรมองค์กรด้วย

  คู่ค้าและเจ้าหนี้

บริษัทฯมีนโยบายและได้ปฏิบัติต่อคู่ค้าและเจ้าหนี้อย่างเป็นธรรม โดยเฉพาะในเรื่องการคัดเลือกคู่ค้า
บริษัทฯ มี การคัดเลือกคู่ค้าอย่างธรรม โดยกำหนดไว้ในระเบียบฏิบัติงานอย่างชัดเจน เช่น
การคัดเลือกคู่ค้ารายใหม่ การประเมินคู่ค้า การเปรียบเทียบราคาก่อนสั่งซื้อ เป็นต้น
รวมถึงการปฏิบัติตามกฎหมาย และเงื่อนไขการค้า ตามสัญญาที่ตกลงทำร่วมกัน อย่างเคร่งครัด
การมีจรรยาบรรณที่ดีในการดำเนินธุรกิจรวมทั้งแนวทางการปฏิบัติที่ดีและเป็นธรรมในการกู้ยืมเงินจากเจ้าหนี้
และการชำระคืน
ปรับปรุงเปลี่ยนแปลงเงื่อนไขการค้ำประกันให้บริษัทได้ดำเนินธุรกิจได้อย่างคล่องตัว
ด้วยหลักประกันที่น้อยลง
รวมถึงการบริหารเงินทุนเพื่อให้สัดส่วนโครงสร้างหนี้สินต่อทุนอยู่ในระดับที่แข็งแรงและสามารถรองรับการขยายตัวของธุรกิจในอนาคต
ซึ่งในปีที่ผ่านมา บริษัทฯไม่มีข้อพิพาทใดๆ จากคู่ค้าหรือเจ้าหนี้แต่อย่างใด

ลูกค้า

บริษัทฯเอาใจใส่และรับผิดชอบต่อลูกค้าโดยผลิตสินค้าที่มีคุณภาพและมาตรฐาน
และสามารถตอบสนองความต้องการลูกค้าได้เป็นอย่างดี โดยเน้นให้ความสำคัญถึงคุณภาพสินค้า
การบริการและราคาที่เหมาะสม พร้อมส่งมอบสินค้าตรงเวลาที่กำหนด
หากมีอุปสรรคทำให้ไม่สามารถส่งมอบสินค้าตามที่กำหนด
บริษัทฯดำเนินการแจ้งลูกค้าทราบล่วงหน้าเพื่อร่วมกันหาแนวทางแก้ไข
บริษัทฯได้รับการตอบรับจากลูกค้าในแง่ของการที่รับความไว้วางใจในการสั่งซื้อผลิตภัณฑ์ของบริษัทฯจากลูกค้าทั้งในประเทศและต่างประเทศ
ซึ่งแสดงถึงคุณภาพของผลิตภัณฑ์ที่มาตรฐานเป็นที่ยอมรับในระดับชาติ และระดับสากล
และแสดงถึงศักภาพในการแข่งขันของบริษัทฯจากการเพิ่มศักภาพในการผลิตหม้อแปลงขนาด 300
MVA 230 KV
ซึ่งทำให้บริษัทฯเป็นผู้ผลิตคนไทยรายแรกและรายเดียวในประเทศที่สามารถผลิตขนาดดังกล่าวได้
ทำให้สามารถแข่งขันได้ทั้งตลาดในประเทศและต่างประเทศ คณะกรรมการและกรรมการผู้จัดการ
มีความมุ่งมั่นที่จะตอบแทนความไว้วางใจของลูกค้า
ด้วยการพัฒนาบุคลากรขององค์กรให้มีศักยภาพให้สูงขึ้นและผลิตสินค้าที่มีคุณภาพที่ได้มาตรฐานเพื่อตอบสนองความต้องการของลูกค้า
โดยจัดให้ปี 2556 เพื่อเป็นการตอบแทนความไว้วางใจของลูกค้าที่มีต่อบริษัทฯ ได้กำหนด
เป็นปีของการรณรงค์ในเรื่อง “Quality”
เพื่อรณรงค์ให้ทุกคนในองค์กรได้ตระหนักถึงการพัฒนาตนเองและองค์กรให้มีประสิทธิภาพและประสิทธิผลยิ่งขึ้น
เพื่อเพิ่มศักภาพและมาตรฐานของคนในองค์กรและผลิตภัณฑ์

คู่แข่งขัน

บริษัทฯได้ปฏิบัติตามกรอบกติกาการแข่งขันที่ดี เพื่อรักษาบรรทัดฐานของข้อพึงปฏิบัติในการแข่งขัน
โดยในปีที่ผ่านมา บริษัทฯไม่มีข้อพิพาทใดๆ ในเรื่องที่เกี่ยวกับกับคู่แข่งทางการค้า

ชุมชน สังคมและสิ่งแวดล้อม

บริษัทฯได้ให้ความสำคัญต่อสิ่งแวดล้อม
โดยตระหนักถึงความรับผิดชอบและผลกระทบต่อสภาพแวดล้อมหรือเหตุการณ์ที่จะก่อให้เกิดอันตราย
ความเดือดร้อนรำคาญต่อผู้อยู่อาศัยบริเวณใกล้เคียง
รวมถึงความปลอดภัยในการปฏิบัติงานของพนักงานมาโดยตลอด
รวมถึงความใส่ใจกับการรักษาสิ่งแวดล้อม
โดยรับผิดชอบและดูแลมิให้มีผลกระทบต่อสิ่งแวดล้อมของชุมชนและสังคม
จากการดำเนินการตามนโยบายดังกล่าว บริษัทฯได้รับการรับรองมาตรฐาน ISO 14001
ด้านสิ่งแวดล้อม ในปี 2549 และ ใบริษัทฯ
ได้รับการรับรองมาตรฐานของจัดการอาชีวะอนามัยและความปลอดภัยในการทำงาน OHSAS 18001
จาก Management System Certificate Institution (Thailand) (MASCI) วันที่ 11
กันยายน 2552 และในปี 2553 บริษัทฯ
ได้เข้าร่วมโครงการนำร่องการพัฒนาตลาดคาร์บอนภาคสมัครใจในนิคมอุตสาหกรรม
ที่จัดโดยองค์การบริหารจัดการก๊าซเรือนกระจก (องค์การมหาชน)
และการนิคมอุตสาหกรรมแห่งประเทศไทย
ผลประเมินปริมาณก๊าซเรือนกระจกและแนวทางการลดปริมาณก๊าซเรือนกระจกที่เกิดขึ้นจากกระบวนการผลิตภายในโรงงานอุตสาหกรรม
โดยการปรับปรุงระบบไฟฟ้าภายในบริษัทฯ ทำให้บริษัทฯสามารถลดการใช้ไฟฟ้าได้ 14,352
kWh/year และสามารถลดปริมาณลด CO₂ ได้ 8.05 tCO₂e ตั้งแต่ปี 2554 ทางบริษัทฯ จะจัดตั้ง
เครือข่ายครอบครัวถิรไทย (TIRATHAI FAMILY NETWORK)
เพื่อดำเนินกิจกรรมการสังคมและสิ่งแวดล้อม ซึ่งเป็นหนึ่งพันธกิจ ตามแผน 5 ปี 2554-2559
เพื่อเป็นสมาชิกที่ดีของสังคม

กิจกรรมด้านสิ่งแวดล้อมภายใน ที่บริษัทฯได้ดำเนินการ ณ โรงงาน นิคมอุตสาหกรรมบางปู

  1. บริษัทฯ ได้จัดทำบ่อดักน้ำมันหม้อแปลงไฟฟ้าที่รั่วไหลออกมาในระหว่างกระบวนการผลิต
  ซึ่งน้ำเสียดังกล่าวจะถูกนำมาแยกสารปกเปื้อนออกก่อน
  โดยน้ำเสียส่วนที่แยกออกมาแล้วจะปล่อยให้นิคมอุตสาหกรรมบางปูเป็นผู้บำบัด
  โดยไม่มีการปล่อยน้ำเสียออกสู่แหล่งน้ำภายนอก

  2. บริษัทฯได้จัดแบ่งพื้นที่ในโรงงานส่วนหนึ่งสำหรับการพ่นสีเคลือบผลิตภัณฑ์ไว้อย่างมิดชิด
  และเป็นสัด ส่วน และมีการจัดเตรียมวิธีการในการป้องกันการกระจายของละอองสีที่พ่น
  ออกไปสู่สิ่งแวดล้อมบริเวณข้างเคียงโดยการใช้ระบบม่านน้ำ
  รวมถึงการจัดเตรียมอุปกรณ์หน้ากากป้องสำหรับให้พนักงานสวมใส่ในระหว่างการปฏิบัติหน้าที่ด้วย

  3. บริษัทฯจัดให้มีการจัดการของเสียจากกระบวนการผลิตโดยการคัดแยกวัสดุของเสียจากต้นทาง
  เพื่อลดปริมาณวัสดุ ของเหลือใช้ ของเสีย
  จากกระบวนการผลิตซึ่งก่อให้เกิดผลกระทบต่อสิ่งแวดล้อม
  และเป็นการใช้ทรัพยากรที่มีอยู่อย่างมีประสิทธิภาพมากที่สุด
  รวมทั้งเป็นการหาแนวทางในการจัดการของเสียอย่างมีระบบ โดยดำเนินการคัดแยกจากต้นทาง
  เพื่อแยกของเสียที่เป็นวัสดุ Recycle
  ออกจากของเสียอื่นและลดปริมาณของเสียที่ต้องนำไปกำจัดโดยการฝังกลบหรือการเผา
  อีกทั้งเพื่อจัดหาแนวทางในการใช้ทรัพยากรอย่างคุ้มค่า โดยให้พนักงานมีส่วนร่วม
  ซึ่งมีโดยหน่วยงานสโตร์และธุรการดูแลเรื่องการจัดการวัสดุและขยะโรงงาน
  และมีการติดตามประเมินผลปีละ1 ครั้งตามข้อกำหนดของ ISO 14001

กิจกรรมทางด้านสังคมและสิ่งแวดล้อมในปี 2556:

1.  จัดโครงการ ถิรไทย แชมเปี้ยน โรงเรียนประหยัดไฟซึ่งมีกิจกรรม 2555-2556

2.  จัดหลักสูตรการสร้างจิตสำนึกด้านคุณภาพและสิ่งแวดล้อม วันที่ 14 กุมภาพันธ์ 2556

3.  จัดหลักสูตรความปลอดภัยอาชีวอนามัยและสภาพแวดล้อมในการทำงาน วันที่ 15 กุมภาพันธ์
    2556

4.  ระบบบริหารคุณภาพ สิ่งแวดล้อมและความปลอดภัย วันที่ 15 มีนาคม 2556

5.  จัดหลักสูตรปลูกจิตสำนึกด้านประหยัดพลังงานไฟฟ้า วันที่ 11 พฤษภาคม 2556

6.  เป็นเจ้าภาพจัดการแข่งขันเซปักตะกร้อ EGAT CUP 2013 ครั้งที่ 65 ระหว่างวันที่ 30
    มิถุนายน – 7 กรกฎาคม 2556

7.  จัดหลักสูตรอุบัติเหตุเป็นศูนย์ ด้วย KYT วันที่ 29 กันยายน 2556

8.  จัดหลักสูตรความรู้เกี่ยวกับยาเสพติด วันที่ 9 ตุลาคม 2556

9.  จัดกิจกรรม Safety, Quality and Green Week ระหว่างวันที่ 13-15 ธันวาคม 2556

10. จัดกิจกรรม แข่งขันกีฬาต้านยาเสพติด ภายใต้โครงการโรงงานสีขาว 3-10 สิงหาคม 2556

11. สนับสนุนโครงการฝึกงานของนักศึกษาที่อยู่ในพื้นที่ใกล้เคียง และนักศึกษาที่มาจากต่างจังหวัด
    โดยบริษัทฯได้สนับสนุนอาหารกลางวัน และ มีค่าเบี้ยเลี้ยงตลอดระยะเวลาที่มาฝึกงาน

การแจ้งเบาะแสหรือข้อร้องเรียน

คณะกรรมการจัดให้มีการรับแจ้งเหตุ ข้อร้องเรียน
หรือข้อเสนอแนะจากผู้มีส่วนได้เสียที่ได้รับผลกระทบจากการดำเนินงานของบริษัทฯ ทั้งการแจ้ง
โดยจดหมายอิเล็กทรอนิกส์ และจดหมาย ทั้งนี้
ผู้ถือหุ้นและผู้มีส่วนได้เสียทุกกลุ่มสามารถแจ้งเบาะแสในกรณีที่มีการกระทำผิดกฎหมายหรือข้อบังคับของบุคคล
หรือเหตุการณ์ที่อาจก่อให้เกิดความเสียหาย ต่อคณะกรรมการ บริษัทฯ โดย จะรักษาข้อมูล
ดังกล่าวไว้เป็นความลับ เพื่อไม่ให้ผู้แจ้งเบาะแสได้รับความเดือดร้อน อีกทั้งบริษัทฯ
ยังมีแนวทางคุ้มครองสิทธิผู้มีส่วนได้เสียที่ได้รับความเสียหายจากการละเมิดสิทธิจากการดำเนินธุรกิจของบริษัทฯ
โดยจะพิจารณาชดเชยค่าเสียหายให้ไม่ต่ำกว่าอัตราที่กฎหมายกำหนด
และสามารถส่งเบาะแสหรือข้อร้องเรียนได้ตามช่องทางดังนี้

1.  จดหมายอิเล็กทรอนิกส์ : secretaryoffice@tirathai.co.th

2.  จดหมายธรรมดา นำส่ง: สำนักเลขานุการบริษัท

บริษัท ถิรไทย จำกัด (มหาชน)

เลขที่ 516/1 หมู่ 4 นิคมอุตสาหกรรมบางปูซอย 8 D ถ.สุขุมวิท

ต.แพรกษา อ.เมือง จ.สมุทรปราการ 10280

โทร : 0-2-769-7699

ทั้งนี้ เพื่อให้ผู้มีส่วนได้เสียได้มีส่วนร่วมในระบบการกำกับดูแลกิจการ
บริษัทฯได้เปิดเผยนโยบาย/ข้อมูลที่เกี่ยวกับผู้มีส่วนได้เสียได้รับทราบ
เพื่อให้การมีส่วนร่วมเป็นไปอย่างมีประสิทธิภาพ โดยเปิดเผยไว้ในรายงานแบบ 56-1
และรายงานประจำปี

9.4 หมวดการเปิดเผยข้อมูลและความโปร่งใส

บริษัทฯ ตระหนักถึงการเปิดเผยสารสนเทศ
ทั้งที่เป็นสารสนเทศทางการเงินและข้อมูลทั่วไปของบริษัทฯ ที่ไม่ใช่การเงินอย่างถูกต้องครบถ้วน
เพียงพอ เชื่อถือได้ ทันเวลา โปร่งใส
ให้ผู้มีส่วนได้เสียทุกฝ่ายเข้าถึงข้อมูลได้สะดวกและได้รับข้อมูลอย่างเท่าเทียมกัน
โดยการเปิดเผยข้อมูลด้วยความโปร่งใส ประกอบด้วย ภายในองค์กร
บริษัทฯจัดให้มีการพบปะระหว่างผู้บริหารกับพนักงานตั้งแต่หัวหน้าแผนกขึ้นไป
เพื่อรับทราบทิศทางการดำเนินงานของบริษัทฯ และสื่อสารข้อมูล
และถ่ายทอดนโยบายลงไปในส่วนของผู้อยู่ในสายบังคับบัญชา
รวมทั้งจัดให้มีช่องทางแบ่งปันความรู้ในระดับพนักงาน สำหรับภายนอกองค์กร
ได้ปฏิบัติตามข้อกำหนดของสำนักงานตลาดหลักทรัพย์ฯ โดยมีการเปิดเผยข้อมูลทั้งภาษาไทย
และภาษาอังกฤษ ผ่านช่องทางของตลาดหลักทรัพย์ฯ และ Website ของบริษัทฯ
www.tirathai.co.th เพื่อเป็นการเปิดเผยข้อมูลของทางบริษัทฯ อีกช่องทางหนึ่ง

คณะกรรมการบริษัท ให้ความสำคัญกับคุณภาพของรายงานทางการเงิน
และเพื่อสร้างความมั่นใจในข้อมูลที่แสดงในรายงานทางการเงินมีความถูกต้อง
เป็นไปตามมาตรฐานบัญชี บริษัทฯ
ได้กำกับดูแลให้การจัดทำรายางานทางการเงินได้รับการตรวจสอบจากผู้สอบบัญชีที่เป็นอิสระ
และคณะกรรมการตรวจสอบ
คณะกรรมการบริษัทได้จัดทำรายงานความรับผิดชอบของคณะกรรมการต่อการจัดทำรายงานทางการเงินไว้ในรายงานประจำปี

นอกจากนี้ในปี 2556 บริษัทฯ
ได้ให้ความสำคัญต่อการเผยแพร่ประชาสัมพันธ์ผลการดำเนินงานของบริษัทฯ
และแนวทางในการดำเนินธุรกิจของบริษัทฯ ผ่านสื่อมวลชนอย่างสม่ำเสมอ
เพื่อให้ประชาชนทั่วไปได้รับทราบข่าวสารของบริษัทฯ อีกช่องทางหนึ่ง

ความสัมพันธ์กับผู้ลงทุน

บริษัทฯได้จัดให้มีส่วนงานนักลงทุนสัมพันธ์ (Investor Relation)
เพื่อเป็นช่องทางในการติดต่อสื่อสารโดยตรงกับผู้ถือหุ้น นักลงทุนทั้งรายย่อยและสถาบัน นักวิเคราะห์
รวมถึงผู้ที่เกี่ยวข้องอื่นๆ เช่น ตลาดหลักทรัพย์ และสำนักงานคณะกรรมการ ก.ล.ต. เพื่อให้บริษัทฯ
มีการปฏิบัติตามกฎหมาย ข้อบังคับต่างๆ อย่างถูกต้องและครบถ้วน
บริษัทฯได้มีการจัดทำแผนงานนักลงทุนสัมพันธ์ตลอดปี
ซึ่งเจ้าหน้าที่ระดับสูงของบริษัทฯรวมถึงส่วนงานนักลงทุนสัมพันธ์ได้มีโอกาสให้ข้อมูลในกิจกรรมต่างๆ
ดังต่อไปนี้

-   กิจกรรม Opportunity Day เพื่อชี้แจงผลประกอบการ ที่จัดโดยตลาดหลักทรัพย์ฯ

-   การจัดให้นักลงทุน และนักวิเคราะห์ เข้าเยี่ยมชมโรงงาน

-   รายงานข้อมูลและข่าวสารที่สำคัญผ่านทางระบบ ELCID ต่อตลาดหลักทรัพย์ อย่างสม่ำเสมอ

-   ตอบข้อซักถามทางโทรศัพท์ ต่อผู้ถือหุ้น นักลงทุน นักวิเคราะห์ และผู้ที่เกี่ยวข้องต่างๆ

ทั้งนี้ ผู้ถือหุ้น นักลงทุน นักวิเคราะห์ และผู้สนใจ สามารถติดต่อสอบถามโดยตรงที่ส่วนนักลงทุนพันธ์
หมายเลขโทรศัพท์ 02-769-7699 ต่อ 1210, 1220 หรือ E-mail: ir@tirathai.co.th

9.5 หมวดความรับผิดชอบของคณะกรรมการ

โครงสร้างคณะกรรมการ

คณะกรรมการบริษัท ถือเป็นหัวใจสำคัญของการกำกับดูแลกิจการที่ดี โดยต้องประกอบด้วยผู้ที่มีความรู้
ความเชี่ยวชาญ และประสบการณ์ที่สามารถเอื้อประโยชน์ให้แก่บริษัทฯ คณะกรรมการบริษัท
มากกว่ากึ่งหนึ่งประกอบด้วยผู้มีความรู้ และประสบการณ์การบริหารในธุรกิจหม้อแปลงไฟฟ้า โดยตรง
รวมทั้งประกอบด้วยกรรมการที่มีความรู้ความสามารถในสาขาอื่นๆ อาทิ ด้านการเงิน เศรษฐศาสตร์
เป็นต้น
และกรรมการทั้งหมดได้เข้ารับการฝึกอบรมในหลักสูตรของสมาคมส่งเสริมสถาบันกรรมการบริษัทไทย
(IOD) นอกจากนี้ มีการกำหนดวาระการดำรงตำแหน่งของกรรมการ
และคุณสมบัติของกรรมการบริษัท
รวมถึงการแต่งตั้งและถอดถอนกรรมการที่ต้องได้รับความเห็นชอบจากผู้ถือหุ้น

บริษัทฯมีการถ่วงดุลกรรมการที่ไม่เป็นผู้บริหาร โดยไม่ให้บุคคลใด
หรือกลุ่มบุคคลใดมีอำนาจในการตัดสินใจแต่เพียงบุคคลเดียวหรือกลุ่มเดียว
เพื่อเป็นการสร้างกลไกการถ่วงดุลและให้การบริหารงานเป็นไปอย่างมีประสิทธิภาพ
บริษัทฯมีคณะกรรมการบริษัททั้งหมด 11 ท่าน เป็นกรรมการที่เป็นผู้บริหาร 5 ท่าน
กรรมการที่ไม่ได้เป็นผู้บริหาร 3 ท่าน (เป็นกรรมการอิสระ 1 ท่าน)
และกรรมการตรวจสอบ/กรรมการอิสระ 3 ท่าน บริษัทฯมีกรรมการอิสระทั้งหมด 4 ท่าน
คิดเป็นร้อยละ 36 ของกรรมการทั้งหมด คณะกรรมการเห็นว่าเป็นองค์ประกอบที่เหมาะสม
กรรมการที่เป็นผู้บริหารสามารถให้ความเห็นในเชิงลึก
ส่วนกรรมการที่ไม่ได้เป็นผู้บริหารก็เป็นผู้เชี่ยวชาญในอุตสาหกรรม
ทำให้การแสดงความคิดเห็นในที่ประชุมคณะกรรมการเป็นไปอย่างสร้างสรรค์
การตัดสินใจของคณะกรรมการยึดประโยชน์ของบริษัทฯโดยรวมเป็นสำคัญ

องค์ประกอบของคณะกรรมการบริษัท ประกอบด้วย

คณะกรรมการบริษัท มีคุณสมบัติครบถ้วนตามที่กฎหมายกำหนด และเป็นผู้ทรงคุณวุฒิในสาขาต่างๆ
เพื่อผสมผสานความรู้ความสามารถผสานความรู้ความสามารถที่จำเป็น
มุ่งมั่นทุ่มเทและเสียสละเวลาในการปฏิบัติหน้าที่เป็นกรรมการบริษัท
โดยขั้นตอนการแต่งตั้งกรรมการมีความโปร่งใสและชัดเจน มีการเปิดเผยประวัติของกรรมการทุกคน
และทุกครั้งที่การเปลี่ยนแปลงกรรมการ
กรรมการที่ได้รับการแต่งตั้งใหม่จะได้รับข้อมูลที่จำเป็นและเป็นประโยชน์ต่อการปฏิบัติหน้าที่กรรมการบริษัททันที
หรือ อย่างช้าภายในสามเดือนนับจากที่ได้รับการแต่งตั้ง

ประธานกรรมการบริษัท ไม่เป็นบุคคลเดียวกับกรรมการผู้จัดการ
โดยแบ่งแยกหน้าที่ในการกำหนดนโยบายการกำกับดูแลกิจการและการบริหารงานประจำไว้อย่างชัดเจน
มีความเป็นอิสระในการแสดงความคิดเห็น
และมีสิทธิออกเสียงชี้ขาดในกรณีคะแนนเสียงของคณะกรรมการในที่ประชุมมีจำนวนเท่ากันตามข้อบังคับบริษัทฯ

รองประธานกรรมการ มีหน้าที่ตามข้อบังคับในกิจการซึ่งประธานกรรมการมอบหมาย
และปฏิบัติหน้าที่แทนประธานกรรมการ
ในกรณีที่ประธานกรรมการไม่สามารถปฏิบัติหน้าที่ได้เป็นการชั่วคราว
หรือเมื่อตำแหน่งประธานกรรมการว่างลง

กรรมการอิสระ บริษัทฯกำหนดคุณสมบัติของกรรมการอิสระตามข้อกำหนดของสำนักงานคณะกรรมการ
ก.ล.ต. และตลาดหลักทรัพย์ฯ เพื่อให้กรรมการอิสระของบริษัทฯ มีความเป็นอิสระอย่างแท้จริง
และเหมาะสมกับลักษณะเฉพาะของบริษัทฯ (ดูรายละเอียด คุณสมบัติของกรรมการอิสระ ในหัวข้อ
หลักเกณฑ์ในการคัดเลือกกรรมการตรวจสอบ/กรรมการอิสระ)

กรรมการผู้จัดการ ได้รับแต่งตั้ง และมีการกำหนดกรอบอำนาจด้วยระยะเวลา
และวงเงินในการเข้าทำนิติกรรมต่างๆ จากที่ประชุมคณะกรรมการบริษัท
โดยมีอำนาจที่ดำเนินการในเรื่องต่างๆ ตามมติคณะกรรมการบริษัท
รวมทั้งอำนาจหน้าที่ความรับผิดชอบในการดำเนินธุรกิจปกติของบริษัทฯ
ให้เป็นไปตามนโยบายของคณะกรรมการบริษัท และหลักการกำกับดูแลกิจการที่ดี

เลขานุการบริษัท การประชุมคณะกรรมการบริษัทครั้งที่ ครั้งที่ 2/2551 เมื่อวันที่ 13 พฤษภาคม
2551 ได้แต่งตั้ง นายอุปกรม ทวีโภค เป็นเลขานุการบริษัท
ซึ่งท่านยังได้ดำรงตำแหน่งเป็นกรรมการของบริษัท ที่ได้เข้าผึกอบรมหลักสูตรของ IOD
ในฐานะกรรมการอย่างครบถ้วน รวมถึง การเข้าอบรมหลักสูตรอบรมเพื่อพัฒนาตนเองอย่างต่อเนื่อง
จึงมีคุณสมบัติพร้อมเป็นผู้ทำหน้าที่เลขานุการบริษัท
มีหน้าที่ดำเนินเกี่ยวกับการประชุมคณะกรรมการบริษัท
และการประชุมผู้ถือหุ้นให้เป็นไปอย่างมีประสิทธิภาพ โดยคำนึงสิทธิและความเท่าเทียมกันของผู้ถือหุ้น
ให้คำแนะนำและสนับสนุนงานของคณะกรรมการบริษัท เกี่ยวกับกฎหมาย ข้อกำหนด
และระเบียบปฏิบัติต่างๆ ที่เกี่ยวข้อง รวมทั้งให้ข้อมูลที่คณะกรรมการบริษัท
รวมทั้งกรรมการที่ได้รับการแต่งตั้งใหม่ควรรับทราบ
ดูแลให้มีการดำเนินการตามหลักการกำกับดูแลกิจการ และติดต่อสื่อสาร/ดูแลผู้ถือหุ้นอย่างเหมาะสม

คณะกรรมการบริษัท ตระหนักถึงประสิทธิภาพของการปฏิบัติหน้าที่ในฐานะกรรมการบริษัท
จึงให้ความสำคัญกับจำนวนบริษัทที่กรรมการไปดำรงตำแหน่งเป็นกรรมการในบริษัทจดทะเบียนได้
อย่างไรก็ดีสำหรับกรณีที่มีกรรมการบริษัทที่ดำรงตำแหน่งกรรมการในบริษัทจดทะเบียนมากกว่า 5
บริษัท ไม่มีผลกระทบต่อการปฏิบัติหน้าที่ของท่าน เนื่องจากท่านเป็นผู้ทรงคุณวุฒิ มีความรู้
ความสามารถทางด้านธุรกิจของบริษัทฯ และด้านการเงิน เป็นอย่างดี
รวมถึงได้ดูแลกำกับกิจการของบริษัทฯได้อย่างมีประสิทธิภาพ ทำให้บริษัทฯ เติบโตอย่างแข็งแรง
ถือว่าท่านมีคุณสมบัติครบถ้วนและมีคุณประโยชน์ต่อบริษัทฯเป็นอย่างสูง

คณะอนุกรรมการ

เพื่อให้เป็นตามหลักการกำกับดูแลกิจการที่ดี คณะกรรมการบริษัท ได้จัดให้มีคณะกรรมการชุดย่อย
ทั้งหมด 2 คณะเพื่อพิจารณากลั่นกรองดำเนินงานเฉพาะเรื่องต่างๆ
ที่สำคัญอย่างรอบคอบและมีประสิทธิภาพ โดยได้กำหนดองค์ประกอบและบทบาทหน้าที่ไว้อย่างชัดเจน
คณะกรรมการชุดย่อยทั้ง 2 ชุด ประกอบด้วย

คณะกรรมการตรวจสอบ

ในปี 2556 คณะกรรมการตรวจสอบมีการประชุมรวมทั้งสิ้น 4 ครั้ง
มีวาระการดำรงตำแหน่งคราวละ 3 ปี และมีการรายงานผลต่อคณะกรรมการบริษัท ทุกครั้ง
โดยได้ปฏิบัติหน้าที่ตามกฎบัตรของคณะกรรมการตรวจสอบที่ได้รับอนุมัติโดยคณะกรรมการบริษัท
นอกจากนี้คณะกรรมการตรวจสอบจัดทำรายงานของคณะกรรมการตรวจสอบไว้ในรายงานประจำปี
(ดูรายละเอียดองค์ประกอบและบทบาทหน้าที่คณะกรรมการตรวจสอบดูในหน้า 38)

การเข้าร่วมประชุมของกรรมการตรวจสอบแต่ละท่านสรุปได้ดังนี้:

+--------------------------+---------------------+---------------------+
| รายชื่อคณะกร               | การเข้าประชุม /       | การเข้าประชุม /       |
| รมการตรวจสอบ/กรรมการอิสระ | การเข้าประชุมทั้งหมด    | การเข้าประชุมทั้งหมด    |
|                          |                     |                     |
|                          | ปี 2555 (ครั้ง)        | ปี 2556(ครั้ง)         |
+--------------------------+---------------------+---------------------+
| 1. ดร. พิสิฐ ลี้อาธรรม       | 4/4                 | 3/4                 |
+--------------------------+---------------------+---------------------+
| 2. นาย ธีรวุฒิ ศุภวิริยกุล      | 4/4                 | 4/4                 |
+--------------------------+---------------------+---------------------+
| 3. นายสิงหะ นิกรพันธุ์*       | -                   | 4/4                 |
+--------------------------+---------------------+---------------------+

*นายสิงหะ นิกรพันธุ์ ได้รับการแต่งตั้งเป็นกรรมการตรวจสอบ/กรรมการอิสระ เมื่อวันที่ 12
พฤศจิกายน 2555

คณะกรรมการสรรหา

ประกอบด้วย กรรมการบริษัท 3 ท่าน และ 1 ท่านเป็นกรรมการอิสระ
มีวาระการดำรงตำแหน่งคราวละ 1 ปี ในปี 2556
คณะกรรมการสรรหามีการประชุมเพื่อพิจารณาคัดเลือกบุคคลที่สมควรได้รับการเสนอชื่อเป็นกรรมการเพื่อเข้ามาดำรงตำแหน่งแทนผู้ที่ออกตามวาระ
เสนอต่อผู้ถือหุ้นในการประชุมสามัญประจำปี 2556 ตามหลักเกณฑ์การสรรหากรรมการ
อย่างเป็นธรรมและโปร่งใส โดยได้จัดทำรายงานคณะกรรมการสรรหาไว้ในรายประจำปี
(ดูรายละเอียดบทบาทหน้าที่หน้าที่คณะกรรมการสรรหาดูในหน้า 39)

การเข้าร่วมประชุมของกรรมการสรรหาแต่ละท่านสรุปได้ดังนี้:

+-------------------------+--------------------+-----------------------+
| รายชื่อคณะกรรมการสรรหา    | การเข้าประชุม /      | วาระท                 |
|                         | การเข้าประชุมทั้งหมด   | ี่จะครบการดำรงตำแหน่งในปี |
|                         |                    |                       |
|                         | ปี 2556 (ครั้ง)       |                       |
+-------------------------+--------------------+-----------------------+
| 1.  ดร. ทองทัช หงส์ลดารมภ์ | 1/1                | 2557                  |
+-------------------------+--------------------+-----------------------+
| 2. นายสัมพันธ์ วงษ์ปาน      | 1/1                | 2557                  |
+-------------------------+--------------------+-----------------------+
| 3. นายไต้ จงอี้            | 1/1                | 2557                  |
+-------------------------+--------------------+-----------------------+

บทบาท หน้าที่ และความรับผิดชอบของคณะกรรมการ

คณะกรรมการบริษัท ตระหนักถึงภาระหน้าที่ในการกำกับดูแลกิจการเพื่อประโยชน์สูงสุดของบริษัทฯ
โดยคณะกรรมการ มีบทบาท หน้าที่ และความรับผิดชอบที่ต้องคำถึงหลักการตามกฎหมาย
ข้อบังคับบริษัทฯ มติผู้ที่ประชุมผู้ถือหุ้น และหลักการกำกับดูแลกิจการที่ดี โดยคำเนินการอย่างซื่อสัตย์
สุจริต มีจริยธรรม รับผิดชอบ และเปิดเผยข้อมูลอย่างโปร่งใส
รวมทั้งกำกับดูแลให้การบริหารจัดการของฝ่ายจัดการเป็นไปตามเป้าหมาย
เพื่อก่อให้เกิดประโยชน์สูงสุดต่อผู้ถือหุ้น รวมทั้งประโยชน์ของผู้มีส่วนได้เสียทุกฝ่าย

คณะกรรมการบริษัท ทุกท่านมีภาวะผู้นำ วิสัยทัศน์
และมีความเป็นอิสระในการตัดสินใจเพื่อประโยชน์สูงสุดของผู้ถือหุ้นโดยรวม และเพื่อให้บริษัทฯ
สามารถเสริมสร้างความแข็งแกร่งในด้านการกำกับดูแลกิจการที่ดีได้อย่างมีประสิทธิภาพ
คณะกรรมการบริษัท
ได้ให้ความเห็นชอบและจัดให้มีนโยบายและหลักการกำกับดูแลกิจการที่ดีของบริษัทฯเป็นลายลักษณ์อักษร
โดยกำหนดให้มีการทบทวนนโยบายและการปฏิบัตินโยบายดังกล่าวเป็นประจำ

การประชุมคณะกรรมการ

บริษัทฯมีนโยบายให้มีการประชุมคณะกรรมการอย่างน้อย 3 เดือนต่อครั้ง
คณะกรรมการบริหารประชุมเดือนละ 1 ครั้ง
โดยจัดให้มีกำหนดวัน/เวลาการประชุมคณะกรรมการบริษัท เป็นการล่วงหน้าตลอดทั้งปี
และแจ้งให้กรรมกรรมการทุกคนทราบกำหนดการดังกล่าว
เพื่อให้กรรมการสามารถจัดสรรเวลาเข้าร่วมประชุมได้
และอาจมีการประชุมพิเศษเพิ่มเติมตามความจำเป็น ทั้งนี้ กรรมการต้องมาประชุมอย่างน้อย
กึ่งหนึ่งของจำนวนกรรมการทั้งหมดจึงครบองค์ประชุม ในการพิจารณากำหนดวาระการประชุม
ประธานกรรมการจะเป็นให้ความเห็นชอบโดยการปรึกษาหารือกับกรรมการผู้จัดการ
โดยกรรมการแต่ละคนมีความเป็นอิสระที่จะเสนอเรื่องเพื่อบรรจุเป็นวาระการประชุมด้วยเช่นกัน
ทั้งนี้ บริษัทฯ
ได้จัดส่งหนังสือเชิญประชุมพร้อมระเบียบวาระการประชุมและเอกสารก่อนการประชุมล่วงหน้า 7 วัน
เพื่อให้คณะกรรมการได้มีเวลาศึกษาข้อมูลอย่างเพียงพอในศึกษาก่อนการประชุม

ทั้งนี้ ในการประชุมคณะกรรมการบริษัท
ประธานกรรมการได้จัดสรรเวลาไว้อย่างเพียงพอให้กับฝ่ายจัดการเพื่อเสนอข้อมูล
และเพียงพอที่กรรมการจะอภิปรายประเด็นสำคัญอย่างรอบครอบโดยทั่วกัน นอกจากนี้
ประธานกรรมการได้ส่งเสริมให้กรรมการใช้ดุลยพินิจที่รอบคอบ
และกรรมการสามารถเสนอความคิดเห็นได้โดยเปิดเผยและเสรี คณะกรรมการบริษัท
สนับสนุนให้กรรมการผู้จัดการ เชิญผู้บริหารระดับสูงเข้าร่วมประชุมคณะกรรมการบริษัท
เพื่อร่วมชี้แจงและให้ข้อมูลเพิ่มเติมในฐานะที่เกี่ยวข้องกับระเบียบวาระที่เสนอโดยตรง
นอกจากนี้คณะกรรมการบริษัท สามารถขอเอกสาร ข้อมูล คำปรึกษา และบริการต่างๆ
เกี่ยวกับการดำเนินงานของบริษัทฯ จากผู้บริหารระดับสูงเพื่อประกอบการประชุมแต่ละครั้ง
และสามารถขอความเห็นที่เป็นอิสระเพิ่มเติม จากที่ปรึกษาภายนอกได้หากเห็นว่าจำเป็น โดยบริษัทฯ
จะเป็นผู้รับผิดชอบค่าใช้จ่ายทั้งหมด
กรรมการที่อาจจะมีความเกี่ยวข้องหรือมีส่วนได้เสียในแต่ละระเบียบวาระการประชุม
จะต้องงดออกเสียง หรืองดให้ความเห็น หรือไม่เข้าร่วมประชุมในวาระนั้นๆ ตามแต่กรณี

ภายหลังการประชุม เลขานุการบริษัทเป็นผู้จัดทำรายงานการประชุมพร้อมสาระสำคัญครบถ้วน
โดยมีระบบการจัดเก็บรายงานการประชุมที่ผ่านการรับรอง และ
ลงนามโดยประธานในที่ประชุมเพื่อให้กรรมการและผู้ที่เกี่ยวข้องตรวจสอบและอ้างอิงได้ ในปี 2556
คณะกรรมการบริษัท มีการประชุมตามวาระปกติ 5 ครั้ง
โดยการเข้าร่วมประชุมของกรรมการแต่ละท่านสรุปได้ดังนี้:

+--------------------------+---------------------+---------------------+
| รายชื่อคณะกรรมการบริษัท      | การเข้าประชุม /       | การเข้าประชุม /       |
|                          | การเข้าประชุมทั้งหมด    | การเข้าประชุมทั้งหมด    |
|                          |                     |                     |
|                          | ปี 2555 (ครั้ง)        | ปี 2556(ครั้ง)         |
+--------------------------+---------------------+---------------------+
| 1. ดร. ทองธัช หงส์ลดารมภ์   | 5/5                 | 5/5                 |
+--------------------------+---------------------+---------------------+
| 2. นายสัมพันธ์ วงษ์ปาน       | 5/5                 | 5/5                 |
+--------------------------+---------------------+---------------------+
| 3. นายอุปกรม ทวีโภค        | 5/5                 | 5/5                 |
+--------------------------+---------------------+---------------------+
| 4. นายจารุวิทย์ สวนมาลี      | 4/5                 | 5/5                 |
+--------------------------+---------------------+---------------------+
| 5. นายอวยชัย ศิริวจนา       | 5/5                 | 5/5                 |
+--------------------------+---------------------+---------------------+
| 6. นายอัมพรทัต พูลเจริญ      | 3/5                 | 5/5                 |
+--------------------------+---------------------+---------------------+
| 7. นางสุนันท์ สันติโชตินันท์     | 5/5                 | 5/5                 |
+--------------------------+---------------------+---------------------+
| 8. นายไต้ จงอี้             | 5/5                 | 5/5                 |
+--------------------------+---------------------+---------------------+
| 9. ดร. พิสิฐ ลี้อาธรรม       | 4/5                 | 4/5                 |
+--------------------------+---------------------+---------------------+
| 10. นายธีรวุฒิ ศุภวิริยกุล      | 4/5                 | 5/5                 |
+--------------------------+---------------------+---------------------+
| 11. นายสิงหะ นิกรพันธุ์*      | -                   | 5/5                 |
+--------------------------+---------------------+---------------------+

* นายสิงหะ นิกรพันธุ์ ได้รับการแต่งตั้งเป็นกรรมการ เมื่อวันที่ 12 พฤศจิกายน 2555

การประเมินตนเองของคณะกรรมการ

คณะกรรมการบริษัท เห็นถึงความสำคัญของการประเมินผลการปฏิบัติงานของตนเอง
เพื่อใช้เป็นกรอบในการตรวจสอบการปฏิบัติงานในหน้าที่ของคณะกรรมการบริษัท
เพื่อให้สอดคล้องกับหลักการกำกับดูแลกิจการที่ดี ซึ่งในปี 2556 คณะกรรมการบริษัท
ได้เห็นชอบให้ดำเนินการประเมินผลการปฏิบัติงานของคณะกรรมการบริษัทโดยใช้แบบประเมินตนเองของคณะกรรมการทั้งคณะ
ซึ่งเป็นแบบที่กำหนดโดยศูนย์พัฒนาการกำกับดูแลกิจการบริษัทจดทะเบียน

ทั้งนี้ผลการประเมินฯ
รวมทั้งข้อเสนอแนะและความคิดเห็นเพิ่มเติมที่ได้รับการประเมินผลจากการปฏิบัติงานของคณะกรรมการบริษัท
ในครั้งนี้ จะได้นำไปพิจารณาหาแนวทางปรับปรุงการดำเนินงานในด้านต่างๆ
เพื่อสนับสนุนการทำงานของคณะกรรมการบริษัท ให้มีประสิทธิผลมากขึ้นต่อไป

จริยธรรมธุรกิจ

บริษัทฯได้จัดทำข้อพึงปฏิบัติเกี่ยวกับจรรยาบรรณของคณะกรรมการ ฝ่ายจัดการ และพนักงาน
เพื่อให้ผู้เกี่ยวข้องยึดถือเป็นแนวทางในการปฏิบัติหน้าที่ตามภาระกิจของบริษัทฯด้วยความซื่อสัตย์สุจริต
และเที่ยงธรรม ทั้งการปฏิบัติต่อบริษัทฯ ผู้มีส่วนได้เสียทุกกลุ่ม และสังคม

นโยบายค่าตอบแทนกรรมการและผู้บริหาร

บริษัทฯได้กำหนดนโยบายค่าตอบแทนกรรมการของบริษัทฯไว้อย่างชัดเจน
และโปร่งใสโดยค่าตอบแทนอยู่ในระดับที่เหมาะสมและสอดคล้องกับอุตสาหกรรม
รวมทั้งอยู่ในระดับที่เพียงพอที่จะพึงดึงดูดและรักษากรรมการที่มีคุณสมบัติที่ต้องการได้
และต้องผ่านการอนุมัติจากที่ประชุมผู้ถือหุ้น

ค่าตอบแทนผู้บริหาร บริษัทฯจัดให้เป็นไปตามหลักการและนโยบายที่คณะกรรมการบริษัทกำหนด
ซึ่งเชื่อมโยงกับผลการดำเนินงานของบริษัทฯ และผลการดำเนินงานของผู้บริหารแต่ละท่าน ปัจจุบัน
บริษัทฯยังไม่มีคณะอนุกรรมการกำหนดค่าตอบแทน
แต่มีกระบวนการพิจารณาค่าตอบแทนที่เหมาะสมโดยใช้ข้อมูลค่าตอบแทนของบริษัทฯในอุตสาหกรรมเดียวกันและมีขนาดใกล้เคียงกัน
รวมทั้งใช้ผลประกอบการของบริษัทฯมาประกอบการพิจารณา (ดูรายละเอียดค่าตอบแทน ข้อ 9.3
ค่าตอบแทนกรรมการและผู้บริหาร)

การพัฒนากรรมการและผู้บริหาร

คณะกรรมการบริษัท กำหนดให้มีการปฐมนิเทศกรรมการใหม่ทุกคน
เพื่อสร้างความรู้ความเข้าใจในธุรกิจ และการดำเนินการการด้านต่างๆ ของบริษัทฯ
เพื่อเตรียมความพร้อมในการปฏิบัติหน้าที่ของกรรมการ
ขณะเดียวกันก็มีนโยบายที่จะเสริมสร้างความรู้และมุมมองใหม่ๆ ให้กับกรรมการทุกคน
ทั้งในแง่การกำกับดูแลกิจการ ภาวะอุตสาหกรรม ธุรกิจพลังงาน
เพื่อช่วยสนับสนุนการปฏิบัติหน้าที่อย่างมีประสิทธิภาพของกรรมการให้สามารถเข้ารับตำแหน่งได้เร็วที่สุด
โดยมีเลขานุการบริษัท เป็นผู้ประสานงานในเรื่องต่างๆ ดังนี้

1.  เรื่องที่ควรทราบ: โครงสร้างธุรกิจ และโครงสร้างกรรมการ ขอบเขตอำนาจหน้าที่
    กฎหมายที่ควรทราบ

2.  ความรู้ทั่วไปของธุรกิจ แนวทางการดำเนินงาน และเยี่ยมชมกระบวนการผลิต

3.  จัดให้มีพบปะหารือกับประธานกรรมการ กรรมการผู้จัดการ
    เพื่อสอบถามข้อมูลเชิงลึกเกี่ยวกับการดำเนินธุรกิจของบริษัทฯ

นอกเหนือจากนี้บริษัท
ส่งเสริมและอำนวยความสะดวกให้มีการฝึกอบรมและการให้ความรู้แก่ผู้ที่เกี่ยวข้องในระบบการกำกับดูแลกิจการของบริษัทฯ
ทุกระดับ ตั้งแต่ ประธานกรรมการ กรรมการ กรรมการอิสระ กรรมการตรวจสอบ ผู้บริหาร และ
ผู้ทำหน้าที่เลขานุการบริษัท เพื่อให้มีการพัฒนาและปรับปรุงการปฏิบัติงานอย่างต่อเนื่อง โดย ณ
ปัจจุบัน ผู้ที่เกี่ยวข้องในระบบการกำกับดูแลกิจการของบริษัทฯ
ดังกล่าวได้ผ่านการอบรมหลักสูตรต่างๆ ที่จัดขึ้นโดยสมาคมส่งเสริมสถาบันกรรมการบริษัทไทย
(IOD) ตลาดหลักทรัพย์ฯ และ ก.ล.ต.

แผนการสืบทอดตำแหน่ง

สำหรับแผนสืบทอดตำแหน่ง และการสรรหาผู้บริหารระดับสูง คณะกรรมการบริษัทและฝ่ายบริหาร
ตระหนักถึง การดำเนินการเพื่อให้มั่นใจว่าบริษัทฯ จะสามารถคัดสรรบุคลากร
ที่จะเข้ามารับผิดชอบในตำแหน่งบริหารอย่างเหมาะสมทั้งนี้
โดยจะจัดให้มีกระบวนการและแผนปฏิบัติอย่างเป็นรูปธรรม ตามหลักการจัดการทรัพยากรมนุษย์

ระบบการควบคุมและการตรวจสอบภายใน

บริษัทฯให้ความสำคัญต่อระบบควบคุมภายในทั้งในระดับบริหาร
และระดับปฏิบัติงานเพื่อให้มีประสิทธิภาพ ทั้งนี้ได้กำหนดภาระหน้าที่
อำนาจการดำเนินการของผู้ปฏิบัติงาน คณะกรรมการ คณะผู้บริหาร ไว้เป็นลายลักษณ์อย่างชัดเจน
มีการควบคุมดูแลการใช้ทรัพย์สินของบริษัทฯให้เกิดประโยชน์ และมีการแบ่งแยกหน้าที่ผู้ปฏิบัติงาน
ผู้ติดตามควบคุมและประเมินผลออกจากกัน
เพื่อให้เกิดการถ่วงดุลและตรวจสอบระหว่างกันอย่างเหมาะสม
นอกจากนี้ยังมีการควบคุมภายในที่เกี่ยวกับระบบการเงิน
โดยบริษัทฯได้จัดให้มีระบบรายงานทางเงินเสนอผู้บริหารสายงานที่รับผิดชอบ

คณะกรรมการตรวจสอบได้สอบทานระบบควบคุมภายในของบริษัทฯ
โดยได้พิจารณาและสอบทานร่วมกับฝ่ายบริหารของบริษัทฯ
และมีความเห็นว่าบริษัทฯมีความเพียงพอและความเหมาะสมของระบบควบคุมภายใน

นอกจากนี้ บริษัทฯได้แต่งตั้งบริษัท เอเอ็นเอส บิซิเนส คอนซัลแทนส์ จำกัด
ซึ่งไม่ได้เป็นบริษัทสอบบัญชี เมื่อวันที่ 30 พฤศจิกายน 2547 ซึ่งบริษัทฯจะต่ออายุสัญญาทุกๆ 2 ปี
เพื่อทำหน้าที่ตรวจสอบภายในให้บริษัทฯ โดยมีสำนักเลขานุการเป็นผู้ประสานงานในเรื่องต่างๆ
เพื่อให้มั่นใจว่าการปฏิบัติงานหลักและกิจกรรมทางการเงินสำคัญของบริษัทฯได้ดำเนินการตามแนวทางที่กำหนด
รวมถึงตรวจสอบการปฏิบัติตามกฎหมายและข้อกำหนดที่เกี่ยวข้องกับบริษัทฯและเพื่อให้บริษัทภายนอกดังกล่าวมีความเป็นอิสระ
สามารถทำหน้าที่ตรวจสอบและถ่วงดุลได้อย่างเต็มที่
คณะกรรมการจึงกำหนดให้บริษัทที่รับหน้าที่ตรวจสอบดังกล่าวรายงานผลการตรวจสอบโดยตรงต่อคณะกรรมการตรวจสอบ
และกำหนดขอบเขตในการตรวจสอบร่วมกันกับคณะกรรมการตรวจสอบอีกด้วย
รายละเอียดระบบควบคุมภายในสามารถอ้างอิงได้จากหัวข้อ 10 การควบคุมภายใน

การบริหารความเสี่ยง 

ดูรายละเอียดในข้อ 9 เรื่องการควบคุมภายใน

ความขัดแย้งทางผลประโยชน์ 

คณะกรรมการเป็นผู้ดูแลเรื่องรายการที่อาจมีความขัดแย้งทางผลประโยชน์
โดยเมื่อคณะกรรมการได้ทราบถึงรายการที่มีความขัดแย้งทางผลประโยชน์
คณะกรรมการจะพิจารณาความเหมาะสมอย่างรอบคอบ โดยคำนึงถึงผลประโยชน์ของบริษัทฯ
เป็นหลัก
โดยหากบริษัทฯมีรายการที่อาจมีความขัดแย้งทางผลประโยชน์บริษัทฯจะนำเสนอต่อคณะกรรมการตรวจสอบเพื่อพิจารณาให้ความเห็นรายการดังกล่าว
และนำเสนอต่อคณะกรรมการเพื่อพิจารณาต่อไป
ทั้งนี้บริษัทฯจะปฎิบัติตามหลักเกณฑ์ของตลาดหลักทรัพย์แห่งประเทศไทยอย่างเคร่งครัด
โดยคณะกรรมการกำหนดให้ผู้ที่มีส่วนได้เสียในเรื่องใดไม่สามารถเข้าร่วมกระบวนการการตัดสินใจในการพิจารณาธุรกรรม
ระหว่าง บริษัทฯกับผู้ที่มีส่วนได้เสียในเรื่องนั้น ซึ่งในปี 2556
คณะกรรมการมิได้รับรายงานเรื่องความขัดแย้งทางผลประโยชน์
ดังนั้นจึงมิได้นำเสนอให้คณะกรรมการตรวจสอบเพื่อพิจารณาให้ความเห็นเป็นกรณีพิเศษ

การดูแลเรื่องการใช้ข้อมูลภายใน

คณะกรรมการได้กำหนดแนวทางในการเก็บรักษาและป้องกันการนำข้อมูลไปใช้ประโยชน์
โดยให้ถือปฏิบัติโดยเคร่งครัดทั้งองค์กรดังนี้

1.  บริษัทฯ กำหนดให้มีการป้องการการนำข้อมูลของบริษัทฯไปใช้
    โดยกำหนดให้ไม่ให้หน่วยงานที่รู้ข้อมูลนำไปเปิดเผยยังหน่วยงานหรือบคุคลที่ไม่เกี่ยวข้อง

2.  ผู้บริหารของบริษัทฯที่ได้รับทราบข้อมูลที่เป็นสาระสำคัญ
    ที่มีผลต่อการเปลี่ยนแปลงราคาหลักทรัพย์
    ต้องไม่ใช้ประโยชน์จากข้อมูลก่อนที่จะเปิดเผยสู่สาธารณชน
    โดยกำหนดให้ผู้บริหารห้ามทำการซื้อขายหลักทรัพย์ของบริษัทเป็นระยะเวลา 1 เดือน และ 24
    ชั่วโมง ก่อน และหลังที่งบการเงินหรือข้อมูลที่เป็นสาระสำคัญจะเปิดเผยสู่สาธารณชน
    และห้ามมิให้เปิดเผยข้อมูลที่เป็นสาระสำคัญนั้นต่อบุคคลอื่น

3.  กำหนดให้กรรมการและผู้บริหาร มีหน้าที่ในการรายงานการถือหลักทรัพย์ในบริษัทฯตาม มาตรา
    59 เพื่อให้เป็นไปตามประกาศสำนักงานคณะกรรมการ ก.ล.ต. ที่สจ. 14/2540
    เรื่องการจัดทำและเปิดเผยรายงานการถือหลักทรัพย์

4.  กำหนดบทลงโทษสำหรับผู้ที่ไม่ปฏิบัติตามมาตรการป้องกันการใช้ข้อมูลภายใน
    โดยได้ส่งเป็นจดหมายเวียนให้พนักงานและผู้บริหารได้ทราบโดยทั่วกัน

ซึ่งในปีที่ผ่านบริษัทฯไม่ได้รับรายงานหรือเรื่องร้องเรียนเกี่ยวกับการกระทำผิดหรือมีการลงโทษผู้ที่ไม่ปฏิบัติตามมาตรการป้องกันการใช้ข้อมูลภายในของกรรมการและผู้บริหารและผู้เกี่ยวข้อง

9.6 บุคลากร

ณ. วันที่ 31 ธันวาคม 2556 บริษัทฯ มีพนักงานทั้งสิ้น 552 แบ่งออกเป็น พนักงานประจำสำนักงาน
จำนวน 191 คน และพนักงานสายการผลิต จำนวน 361 คน ในปี 2556
บริษัทฯไม่มีข้อพิพาทด้านแรงงานใดๆ

7.  ค่าตอบแทนพนักงาน

ค่าตอบแทนรวมของพนักงานสิ้นสุดวันที่ 31 ธันวาคม 2556
โดยบริษัทฯมีการจ่ายค่าตอบแทนในรูปของเงินเดือน ค่าจ้าง โบนัส กองทุนสำรองเลี้ยงชีพ
และผลประโยชน์อื่น จำนวน 208.89 ล้านบาท

9.8 ค่าตอบแทนผู้สอบบัญชี

9.8.1 ค่าตอบแทนผู้สอบบัญชี

บริษัทฯและบริษัทย่อย จ่ายค่าสอบบัญชีให้กับบริษัท เอ.เอ็ม.ที.แอสโซซิเอส
ซึ่งป็นสำนักงานสอบบัญชีที่ผู้สอบบัญชีประจำปี 2556 สังกัด มีจำนวนเงินรวม 1.55 ล้านบาท
โดยเป็นของบริษัทจำนวน 1.24 ล้านบาท และบริษัทย่อยรวมกันกันจำนวน 0.31 ล้านบาท

9.8.2 ค่าบริการอืนๆ

  - ไม่มี –

9.9 นโยบายการไม่ล่วงละเมิดทรัพย์สินทางปัญญาหรือลิขสิทธิ์

บริษัทมีนโยบายการไม่ล่วงละเมิดทรัพย์สินทางปัญญาหรือลิขสิทธิ จึงกำหนดให้ เป็นความรับผิดชอบ
ร่วมกันของพนักงานทุกคนที่จะต้องเคารพสิทธิของเจ้าของทรัพย์สินทางปัญญา
และต้องใช้เทคโนโลยีสารสนเทศและการสื่อสารภายใต้ข้อกำหนดของกฎหมาย คำสั่ง
และมาตรฐานที่บริษัทฯ กำหนด ด้วยความรอบคอบและระมัดระวัง
หากพบว่าพนักงานคนใดมีการละเมิดทรัพย์สินทางปัญญา การใช้เทคโนโลยี
สารสนเทศและการสื่อสาร และผลการสอบสวนอย่างเป็นธรรม ปรากฏว่าเป็นจริง
จะได้รับการพิจารณาลงโทษทางวินัย และ / หรือกฎหมาย ตามความเหมาะสม แล้วแต่กรณี
ซึ่งในปีที่ผ่านมาไม่มีเรื่องร้องเรียนในเรื่องนี้

9.10 การถือหุ้นของคณะกรรมการและผู้บริหารของบริษัทฯ ณ วันสิ้นปี 2556 กับ ณ วันสิ้นปี 2555

[]

10. ความรับผิดขอบต่อสังคม

การดำเนินธุรกิจของ บริษัท ถิรไทย จำกัด (มหาชน)
ยึดตามวัฒนธรรมองค์กรมาตั้งแต่เข้าจดทะเบียนในตลาดหลักทรพัย์เอ็มเอไอ เมื่อปี 2549 ที่มุ่ง
“พัฒนาธุรกิจอย่างยั่งยืนไปกับสิ่งแวดล้อมและสังคม” ในการส่งเสริมให้พนักงาน ทำงานเป็นทีม
(Team Work) สร้างสรรค์งานคุณภาพ (Quality) มุ่งเน้นคุณธรรม (Integrity) และ
การคำนึงถึงลูกค้า (Customer Focus)
ซึ่งหมายถึงลูกค้าทั้งภายนอกและภายในของทุกหน่วยงานของทั้งองค์กร ซึ่งรวมถึง
การคำนึงถึงสิ่งแวดล้อมและสังคม โดยการจัดทำนโยบายทางด้านการจัดการทางด้านคุณภาพ
สิ่งแวดล้อม อาชีวอนามัย และ ความปลอดภัย และ นโยบายทางด้านอนุรักษ์พลังงาน อีกทั้งบริษัทฯ
ได้ให้คำสัญในการกำกับดูแลกิจการที่ดี ซึ่งกำหนดอยู่ในวิสัยทัศน์
และพันธกิจของบริษัทในเรื่องการการดำเนินธุรกิจอย่างมีธรรมาภิบาล
โดยการสร้างความเชื่อมั่นแก่ผู้ถือหุ้น และปฏิบัติต่อผู้มีส่วนได้เสียทั้งหมดอย่างเป็นธรรม
จะเห็นได้ว่าความรับผิดขอบต่อสังคมถือเป็นส่วนหนึงในการปฏิบัติงานของผู้ปฏิบัติงานทุกภาคส่วน
และกำกับดูแลโดยคณะกรรมการและฝ่ายบริหาร ผ่านทางวิสัยทัศน์ พันธกิจ และนโยบายของบริษัทฯ

ดังนั้น บริษัทฯขอรายงานสิ่งที่บริษัทฯได้ดำเนินการเกี่ยวกับเรื่องความรับผิดชอบต่อสังคมประจำปี
2556 ตามแนวทางปฏิบัติความรับผิดชอบสังคมที่ดีดังนี้

1.  การกำกับดูแลกิจการที่ดี

ดำเนินธุรกิจอย่างถูกต้องตามกฏหมายและกฏระเบียบที่เกี่ยวข้อง มีความโปร่งใส
เปิดเผยข้อมูลที่สำคัญ ตรวจสอบได้ ปฏิบัติตามนโยบายการกำกับกิจการที่ดี
โดยคำนึงถึงประโยชน์ที่จะเกิดขึ้นกับผู้ถือหุ้น พนักงาน ชุมชนและสังคม คู่ค้า ลูกค้า คู่แข่งทางการค้า
เจ้าหนี้ และผู้มีส่วนได้เสียทุกฝ่าย

ในปี 2556 บริษัทฯได้รับการประเมิน CG Score อยู่ทีระดับที่ดีมาก
และได้รับการประเมินการประชุมผู้ถือหุ้นประจำปี 2556 อยู่ที่ในระดับ 100%

2.  การเคารพสิทธิมนุษยชนและการปฏิบัติต่อแรงงานอย่างเป็นธรรม

บริษัทฯ ให้ความสำคัญและคำนึงถึงการเคารพสิทธิมนุษยชน
เคารพต่อศักดิ์ศรีในความเป็นมนุษย์ของพนักงานทุกคน
ซึ่งเป็นรากฐานสำคัญของการดำเนินธุรกิจอย่างมีคุณภาพและคุณค่า

แนวทางในการปฏิบัติ

1)  บริษัทฯ คำนึงถึงสิทธิมนุษยชนโดยเฉพาะการไม่ละเมิดสิทธิขั้นพื้นฐาน ด้านเชื้อชาติ ศาสนา
    เพศ อายุ ความพิการ ฐานะชาติตระกูล สถานศึกษา เช่น การจ้างงานโดยไม่จำกัดเพศ
    อายุความพิการ เป็นต้น

2)  บริษัทฯ ปฏิบัติต่อพนักงานอย่างเป็นธรรมทั้งในเรื่องการให้โอกาสผลตอบแทน
    การแต่งตั้งโยกย้าย และการพัฒนาศักยภาพ ควบคู่กับการพัฒนาคุณธรรม
    เพื่อให้พนักงานเป็นผู้มีความสามารถและเป็นคนดีของสังคม เช่น
    การจ้างงานที่เป็นธรรมสำหรับพนักงานและให้พนักงานได้รับค่าตอบแทนที่เหมาะสมตามศักยภาพ

3)  บริษัทฯ สนับสนุนการศึกษาของพนักงาน
    โดยอนุญาตให้พนักงานลาศึกษาต่อและอบรมทั้งระยะสั้นและระยะยาว ตามระเบียบของบริษัทฯ
    ที่ประกาศใช้ตั้งแต่วันที่ 9 พฤษภาคม 2555

4)  บริษัทฯ จัดให้มีสหกรณ์ออมทรัพย์ถิรไทย
    เพื่อส่งเสริมให้พนักงานออมเงินและรู้จักวางแผนการใช้เงินตามทฤษฎี “เศรษฐกิจพอเพียง”
    ของพระบาทสมเด็จพระเจ้าอยู่หัว ก่อตั้งขึ้นเมื่อวันที่29 มีนาคม 2549
    ซึ่งปัจจุบันมีสมาชิกทั้งหมด 362 คน มีทุนเรือนหุ้น 25,096,200 บาท

5)  บริษัทฯ จัดให้มีกระบวนการร้องทุกข์สำหรับพนักงานที่ได้รับการปฏิบัติอย่างไม่เป็นธรรม
    ตามข้อบังคับการทำงาน พ.ศ. 2551

จำนวนพนักงาน ณ วันที่ 31 ธันวาคม 2556 และวันที่ 31 ธันวาคม
2555ของบริษัทฯและบริษัทฯย่อย มีดังนี้

+----------------------------------------+------+-------+------+-------+
| บริษัท                                   | จ    |       |      |       |
|                                        | ำนวน |       |      |       |
|                                        | (คน) |       |      |       |
+----------------------------------------+------+-------+------+-------+
|                                        | 31   |       | 31   |       |
|                                        | ธัน   |       | ธัน   |       |
|                                        | วาคม |       | วาคม |       |
|                                        | 2556 |       | 2555 |       |
+----------------------------------------+------+-------+------+-------+
|                                        | ชาย  | หญิง   | ชาย  | หญิง   |
+----------------------------------------+------+-------+------+-------+
| 1.  บริษัท ถิรไทย จำกัด (มหาชน)            | 393  | 159   | 356  | 155   |
+----------------------------------------+------+-------+------+-------+
| 2.  บริษัท ไทยฟิน จำกัด                    | 67   | 12    | 68   | 12    |
+----------------------------------------+------+-------+------+-------+
| 3.  บริษัท ถิรไทย อี แอนด์ เอส จำกัด         | 15   | 2     | 16   | 1     |
+----------------------------------------+------+-------+------+-------+
| 4.  บริษัท แอล. ดี. เอส. เมททรัลเวิร์ค จำกัด  | 221  | 57    | 216  | 55    |
+----------------------------------------+------+-------+------+-------+
| รวม                                    | 696  | 230   | 656  | 227   |
+----------------------------------------+------+-------+------+-------+
| จำนวนพนักงานตามประเภทการจ้างงาน          | ชาย  | หญิง   | ชาย  | หญิง   |
+----------------------------------------+------+-------+------+-------+
| พนักงานประจำ                            | 685  | 227   | 640  | 224   |
+----------------------------------------+------+-------+------+-------+
| พนักงานสัญญาจ้าง                          | 11   | 3     | 16   | 3     |
+----------------------------------------+------+-------+------+-------+

6)  บริษัทฯจัดให้มีการประกันภัยกลุ่ม
    เป็นสวัสดิการให้กับพนักงานทุกคนตั้งแต่วันแรกที่เข้าทำงานเพื่อยกระดับการรักษาพยาบาลของพนักงาน
    เช่น การประกันชีวิตกลุ่ม การประกันอุบัติเหตุและทุพพลภาพ และการประกันสุขภาพ

7)  บริษัทฯ มีนโยบายการพัฒนาบุคลากร เพื่อให้พนักงานมีความรู้ความสามารถในการปฏิบัติงาน
    โดยจัดให้มีการฝึกอบรมให้เหมาะสมกับตำแหน่งงานตามสายงาน โดยในปี 2556
    มีการจัดฝึกอบรมด้านความรู้ (Knowledge) จำนวน 48 หลักสูตร ด้านทักษะ (Skill)
    จำนวน 18 หลักสูตร ด้านทัศนคติ (Attitude) จำนวน 4 หลักสูตร และการฝึกอบรม On
    the Job Training จำนวน 161 หลักสูตร โดยมีพนักงานที่ผ่านการอบรม จำนวน 418 คน
    จากพนักงานทั้งหมด 552 คน

8)  บริษัทฯเปิดโอกาสให้พนักงานเข้าร่วมเป็นคณะกรรมการสวัสดิการเพื่อให้ข้อมูลเกี่ยวกับการดำเนินงานและสถานภาพของบริษัทฯ
    ให้พนักงานทราบอย่างสม่ำเสมอ
    รวมถึงสนับสนุนการหารือและความร่วมมือกับคณะกรรมการสวัสดิการ
    เพื่อให้เกิดการพัฒนาคุณภาพชีวิตการทำงานของพนักงาน

    1.  ความรับผิดชอบต่อผู้บริโภค

บริษัทฯมีนโยบายที่จะตอบสนองความพึงพอใจของลูกค้า
ซึ่งเป็นผู้ซื้อผลิตภัณฑ์และได้รับบริการโดยตรงจากบริษัทฯรวมไปถึงผู้บริโภคที่เป็นผู้ใช้ผลิตภัณฑ์ดังกล่าว
ได้รับสินค้าและบริการที่มีคุณภาพและราคายุติธรรม
บริษัทฯได้ให้ความสำคัญกับการรับฟังความคิดเห็นของลูกค้าตอบสนองต่อความคิดเห็นและความต้องการนั้นๆ
อย่างรวดเร็ว สมเหตุผล ตลอดจนนำข้อมูลดังกล่าวมาใช้ในการพัฒนาการดำเนินงาน การบริการ
โดยมุ่งเน้นแลกเปลี่ยนเรียนรู้ระหว่างบริษัทฯและลูกค้า
เพื่อพัฒนาความพึงพอใจของลูกค้าอย่างต่อเนื่องให้สามารถรักษาความผูกพันอันดีระหว่างบริษัทฯและลูกค้า

แนวทางการปฏิบัติ

  10.3.1 การอบรมและเผยแพร่ความรู้ให้กับลูกค้า

ในปี 2556 บริษัทฯ ได้จัดอบรมเรื่องเพื่อให้ความรู้กับลูกค้า จำนวน 20 บริษัท จำนวนผู้เข้าอบรม
285 คน อาทิเช่น การบรรยายเรื่อง Distribution Transformer และ Power
Transformer, Operation and Maintenance Transformer, Hermetically sealed
type transformer นอกจากนี้บริษัทฯ ยังได้จัดอบรมให้กับลูกค้าต่างประเทศ อาทิเช่น
ประเทศพิลิปปินส์ประเทศมาเลเซีย ในหัวข้อเรื่อง Operation and Maintenance
Transformer , Power Transformerเป็นต้น

บริษัทฯได้จัดทำวารสารด้านวิชาการภายใต้ชื่อ “Tirathai Journal”
โดยมีการจัดพิมพ์ครั้งแรกเมื่อเดือนสิงหาคม 2554 ดำเนินการเรื่อยมาจนถึงปัจจุบัน เป็นปีที่ 3
ฉบับที่ 8 โดยมีเนื้อหาเกี่ยวกับ ความรู้ด้านวิศวกรรมไฟฟ้า วิทยานิพนธ์เด่นด้านวิศวกรรมไฟฟ้า
เกร็ดความรู้เกี่ยวกับหม้อแปลงไฟฟ้า บริหารนอกตำรา ถิรไทยกับสังคม เป็นต้น
เพื่อเผยแพร่ความรู้ด้านวิชาการเกี่ยวกับหม้อแปลงไฟฟ้าให้กับพนักงานของบริษัทฯ ลูกค้า
สถาบันการศึกษา รวมถึงการไฟฟ้าฝ่ายผลิตแห่งประเทศไทย การไฟฟ้าส่วนภูมิภาค
การไฟฟ้านครหลวง เป็นจำนวน 7,113 เล่มต่อปี

  10.3.2 การรับฟังความคิดเห็น

บริษัทฯมีกระบวนการให้ลูกค้าเข้าเยี่ยมชมโรงงาน
เพื่อให้ลูกค้าเกิดความมั่นใจในกระบวนการออกแบบ การผลิต และกระบวนการทดสอบ
อีกทั้งเป็นการรับฟังความคิดเห็นและแลกเปลี่ยนเรียนรู้ระหว่างบริษัทฯกับลูกค้าตลอดจนนำข้อเสนอแนะต่างๆเข้าสู่กระบวนการวิเคราะห์เพื่อปรับปรุงอันนำไปสู่การสร้างความพึงพอใจของลูกค้าต่อไป
โดยในปี 2556 มีลูกค้าทั้งในประเทศและต่างประเทศเข้าเยี่ยมชมโรงงาน จำนวน 20 บริษัท
จำนวนเข้าผู้เยี่ยมชม 146 คน

บริษัทฯให้ลูกค้าสามารถเฝ้าดูการทดสอบ(Witness Test)
หม้อแปลงไฟฟ้าของลูกค้าเพื่อให้เกิดความเชื่อมั่นในผลการทดสอบ
โดยบริษัทฯจะดำเนินการสำรวจความพึงพอใจของลูกค้าที่เข้ามาเฝ้าดูการทดสอบ (Witness
Test) ในประเด็น ความพึงพอใจต่อการให้บริการของพนักงานขาย
ความพึงพอใจต่อพนักงานทดสอบ ความพึงพอใจต่อกระบวนการผลิตและทดสอบ
ความพึงพอใจต่อผลิตภัณฑ์ ตลอดจนความพึงพอใจต่อสภาพแวดล้อม โดยในปี 2556
ผลการสำรวจความพึงพอใจ คิดเป็นร้อยละ 80 ซึ่งเป็นไปตามเป้าหมาย

10.3.3 การรับเรื่องร้องเรียน

บริษัทฯมีกระบวนการรับเรื่องร้องเรียนเกี่ยวกับคุณภาพสินค้าและการบริการ
โดยผ่านช่องทางที่หลากหลายอาทิเช่น Email โทรศัพท์ และ โทรสาร
เพื่อติดต่อกับเจ้าหน้าที่ที่รับผิดชอบ หรือติดต่อกับทางฝ่ายขาย เป็นต้น
บริษัทฯมีทีมบริการที่สามารถให้บริการลูกค้าตลอด 24 ชั่วโมง
ในการตอบสนองการแก้ไขข้อร้องเรียนต่างๆของลูกค้าอย่างรวดเร็ว

10.4 การบริหารจัดการด้านสิ่งแวดล้อมและด้านอาชีวอนามัยและความปลอดภัย

10.4.1 การบริหารจัดการด้านสิ่งแวดล้อม

บริษัทฯ
มุ่งมั่นในการบริหารจัดการเพื่อป้องกันผลกระทบที่อาจจะเกิดขึ้นต่อสิ่งแวดล้อมโดยยึดถือเป็นแนวทางในการปฎิบัติที่เป็นมิตรต่อสิ่งแวดล้อม
ด้วยการปฏิบัติตามกฎหมาย ข้อบังคับต่างๆด้านสิ่งแวดล้อม
อันนำไปสู่การสร้างความยั่งยืนให้กับองค์กร
รวมถึงสังคมและประเทศชาติด้วยการจัดการสิ่งแวดล้อมที่ยั่งยืน

แนวทางการปฏิบัติ

1.  บริษัทฯได้มีการดำเนินงานเพื่อให้มั่นใจถึงความสอดคล้องกับกรอบการบริหารการจัดการด้านสิ่งแวดล้อมโดยปัจจุบันได้รับการรับรองตามมาตรฐาน
    ISO14001 ซึ่งครอบคลุมทุกพื้นที่ของบริษัทฯ
    โดยได้รับการตรวจสอบจากผู้ตรวจประเมินภายนอก
    ซึ่งมีความเป็นอิสระและผลการตรวจประเมินครั้งล่าสุดในปี 2556 ไม่พบข้อบกพร่องหลัก
    (Major Non-compliance) รวมถึง ข้อบกพร่องย่อย (Minor Non-compliance)

2.  บริษัทฯได้มีการดำเนินการที่สอดคล้องกับกฎหมายสิ่งแวดล้อม
    รวมถึงดำเนินการติดตามตรวจสอบผลกระทบด้านสิ่งแวดล้อมที่ดำเนินการ
    พบว่าค่าการเกิดมลพิษต่างๆมีค่าเป็นไปตามมาตรฐานสิ่งแวดล้อมที่กำหนดไว้สามารถสรุปได้ดังนี้

  มลพิษทางอากาศ

  บริษัทฯได้มีติดตั้งระบบบำบัดมลพิษทางอากาศ ( Bag House Filter )
  ในการดูดฝุ่นที่เกิดจากกระบวนการผลิตกระดาษฉนวน
  โดยทำการตรวจวัดคุณภาพอากาศที่ระบายออกมาจากกระบวนการผลิตกระดาษฉนวนและครอบคลุมพื้นที่อื่นๆของกระบวนการ
  ทั้งนี้เพื่อไม่ให้เกิดผลกระทบต่อสิ่งแวดล้อมและชุมชนใกล้เคียงซึ่งผลการตรวจสอบเป็นไปตามกฎหมายกำหนด

  มลพิษทางน้ำ

  น้ำเป็นทรัพยากรธรรมชาติที่ถูกนำมาใช้ในอุปโภค บริโภค
  ซึ่งการนำมาใช้ย่อมก่อให้เกิดมลพิษทางน้ำได้ น้ำที่ใช้จากการอุปโภค
  บริโภคจะถูกรวบรวมเข้าสู่ระบบบำบัดน้ำเสียของบริษัทฯ
  น้ำทิ้งที่ออกจากระบบบำบัดน้ำเสียจะถูกตรวจสอบคุณภาพเป็นประจำ เช่นค่า pH, BOD, COD ,
  Oil & Grease, SS, TDS, TKN ซึ่งผลการตรวจเป็นไปตามกฎหมายกำหนด

  มลพิษทางเสียง

  บริษัทฯจัดให้มีการตรวจวัดระดับความดังของเสียงโดยแหล่งกำเนิดของเสียงจะมาจากการทำงานของเครื่องจักร
  ดังนั้นเพื่อเฝ้าระวังผลกระทบที่อาจส่งผลไปยังพนักงานผู้ปฏิบัติงานและชุมชนใกล้เคียง
  ทางบริษัทฯจึงดำเนินการตรวจวัดระดับความดังของเสียงโดยวัดค่าเฉลี่ย 8 ชั่วโมงการทำงาน
  โดยผลการตรวจสอบเป็นไปตามกฎหมายกำหนด

3.  บริษัทฯได้รับการรับรองอุตสาหกรรมสีเขียวในระดับที่ 3(Green System) เมื่อวันที่ 1
    เมษายน 2556 และได้รับมอบตราสัญลักษณ์อุตสาหกรรมสีเขียว เมื่อวันที่ 27 พฤษภาคม 2556
    โดย ดร.วิฑูรย์ สิมะโชคดี ปลัดกระทรวงอุตสาหกรรมและในปี 2557
    บริษัทฯมีเป้าหมายมุ่งสู่อุตสาหกรรมสีเขียวในระดับที่ 4 วัฒนธรรมสีเขียว (Green Culture)
    โดยสร้างวัฒนธรรมสีเขียวภายใต้ชื่อโครงการ “ ขยะยิ้ม
    “เพื่อให้พนักงานทุกคนในบริษัทฯมีค่านิยมร่วมกันในเรื่องของการคัดแยกขยะเพื่อนำไปสู่การปฏิบัติอย่างจริงจังและต่อเนื่องต่อไป

ในปี 2556
ที่ผ่านมาบริษัทฯไม่พบการดำเนินการที่ไม่สอดคล้องตามกฎหมายที่เป็นสาระสำคัญหรือการร้องเรียนในด้านกฎหมายสิ่งแวดล้อมทั้งจากภายในและภายนอก

10.4.2 การดำเนินการด้านอาชีวอนามัยและความปลอดภัย

บริษัทฯ ใส่ใจในความปลอดภัยและสุขอนามัยของบุคลากรของบริษัทฯ และผู้เกี่ยวข้อง
มุ่งส่งเสริมและปลูกฝังจิตสำนึกด้านความปลอดภัย อาชีวอนามัยและสิ่งแวดล้อม
โดยมีนโยบายและเป้าหมายเพื่อป้องกันการสูญเสียจากการบาดเจ็บ และเจ็บป่วยจากการทำงาน
จัดทำแผนงานที่มุ่งเน้นในเรื่องการป้องกัน การส่งเสริมการมีส่วนร่วม การขจัดจุดเสี่ยงภัย
และการปรับปรุงอย่างต่อเนื่อง
พร้อมมีแนวคิดในการสร้างให้ทุกคนมีวัฒนธรรมความปลอดภัยในการทำงาน
โดยครอบคลุมพนักงานทุกระดับและผู้เกี่ยวข้อง

  แนวทางการปฏิบัติ

1.  บริษัทฯได้มีการดำเนินงานเพื่อให้มั่นใจถึงความสอดคล้องกับกรอบการบริหารการจัดการด้านอาชีวอนามัยและความปลอดภัยโดยปัจจุบันบริษัทฯ
    ได้รับการรับรองตามมาตรฐาน TIS/OHSAS18001
    ซึ่งครอบคลุมทุกพื้นที่และทุกกิจกรรมของบริษัทฯโดยได้รับการตรวจสอบจากผู้ตรวจประเมินภายนอก
    ซึ่งมีความเป็นอิสระและผลการตรวจประเมินครั้งล่าสุดในปี 2556 ไม่พบข้อบกพร่องหลัก (
    Major Non-compliance )รวมถึง ข้อบกพร่องย่อย (Minor Non-compliance)

2.  บริษัทฯมีหน่วยงานเฉพาะเพื่อควบคุมและผลักดันการดำเนินงานตามแผนงานด้านอาชีวอนามัยและความปลอดภัยรวมถึงการตั้งคณะกรรมการจัดการอาชีวอนามัยและความปลอดภัย
    (คปอ.)โดยมีการประชุมอย่างน้อยเดือนละหนึ่งครั้ง
    เพื่อเสนอแนะแนวทางการปรับปรุงแก้ไขข้อบกพร่องการตรวจวิเคราะห์ความเสี่ยงและการประเมินความเสี่ยง
    ติดตามความก้าวหน้าของการดำเนินงานและแผนงานในอนาคต

3.  บริษัทฯได้มีการดำเนินการด้านอาชีวอนามัยในการประเมินความเสี่ยงต่อสุขภาพ ( Health
    Risk Assessment :
    HRA)เพื่อให้ทราบถึงระดับความเสี่ยงต่อสุขภาพของผู้ปฏิบัติงานทั้งนี้เพื่อให้ผู้ปฏิบัติงานมั่นใจว่าผู้ปฏิบัติงานจะได้รับการดูแลจัดการด้านความเสี่ยงต่อสุขภาพโดยได้รับการตรวจสุขภาพตามปัจจัยเสี่ยง
    เช่น การตรวจหาสารตะกั่วในเลือด ตรวจหาสารระเหยในปัสสาวะ สภาพการทำงานของปอด
    การตรวจหาแมงกานีส การตรวจสมรรถภาพการได้ยิน
    ผลการตรวจสุขภาพตามปัจจัยเสี่ยงดังกล่าวไม่พบพนักงานที่ผิดปกติ ยกเว้น
    การตรวจสมรรถภาพการได้ยิน พบพนักงานที่ผิกปกติ บริษัทฯ จึงมีแนวทางการดำเนินการ
    โดยดำเนินการตรวจซ้ำเพื่อยืนยันผล จัดการดำเนินการรักษาพยาบาล
    จัดฝึกอบรมเกี่ยวกับการดูแลรักษาและการปฏิบัติงานที่มีความเสี่ยงพร้อมทั้งกำหนดมาตรการการป้องกัน
    จัดหาอุปกรณ์ป้องกันอันตรายส่วนบุคคลที่เหมาะสมให้กับพนักงาน
    รวมถึงการตรวจวัดสภาวะแวดล้อมให้เป็นไปตามที่มาตรฐานกำหนด

4.  บริษัทฯจัดให้มีโครงการและกิจกรรมต่างๆที่ส่งเสริมการสร้างวัฒนธรรมความปลอดภัยในการทำงาน
    โดยมีรายละเอียดโครงการต่างๆดังนี้

  4.1 บริษัทฯได้มีโครงการรณรงค์ด้านความปลอดภัย”Safety campaign
  program”เพื่อติดตามและตรวจสอบการดำเนินการด้านความปลอดภัย
  ตลอดจนสิ่งแวดล้อมต่างๆให้เป็นไปตามมาตรฐานการทำงานและกฎระเบียบต่างๆโดยเริ่มครั้งแรกในปี
  พ.ศ 2552 และดำเนินโครงการถึงปัจจุบัน โดยในปี 2556
  มีหน่วยงานเป้าหมายเข้าร่วมโครงการทั้งหมด 25 หน่วยงาน มีการจัดการการประกวด
  มอบรางวัลเพื่อสร้างขวัญและกำลังใจให้กับพนักงาน
  โดยผลการดำเนินการของโครงการเพื่อให้พนักงานมีส่วนร่วมในการปฏิบัติงานด้านความปลอดภัยอันนำมาสู่การลดลงของอุบัติเหตุและเพื่อสุขภาพอนามัยที่ดีของพนักงาน

  4.2 บริษัทฯ ได้มีการจัดงาน” Safety Quality and Green
  Week”โดยจัดขึ้นเป็นประจำทุกปีโดยในปี 2556 ได้จัดขึ้นเมื่อวันที่ 13-15 ธันวาคม 2556
  ในงานมีการจัดกิจกรรมการเผยแพร่ความรู้ ผ่านกิจกรรมต่างๆ อาทิเช่น จัดบอร์ดนิทรรศการ,
  เกมส์ด้านความปลอดภัย,กิจกรรม Walk Rally
  ,การฝึกอบรม,ประกวดภาพถ่ายด้านความปลอดภัย ให้กับพนักงานและบุคคลภายนอกที่เกี่ยวข้อง
  เช่น บริษัทฯในเครือ ,สำนักงานนิคมอุตสาหกรรมบางปู ,ศูนย์ความปลอดภัยแรงงานพื้นที่ 8
  จังหวัดสมุทรปราการเป็นต้น

10.5 การมีส่วนร่วมพัฒนาชุมชนและสังคม

บริษัทฯมุ่งมั่นที่จะเป็นสมาชิกที่ดีต่อสังคมและดำเนินธุรกิจโดยตระหนักถึงความรับผิดชอบต่อส่วนรวมแบ่งปันผลกำไรส่วนหนึ่งเพื่อตอบแทนและสร้างสรรค์ชุมชนและสังคม
เพื่อให้ธุรกิจ ชุมชนและสังคมเติบโตคู่กันอย่างยั่งยืนโดยผ่านกิจกรรมและโครงการต่างๆดังนี้

ส่งเสริมกีฬาตะกร้อ

บริษัทฯ ได้ให้ความสำคัญกับกีฬาตะกร้อ ภายใต้การดำเนินงานของสโมสรตะกร้อถิรไทย
ซึ่งก่อตั้งสโมสรตะกร้อ ถิรไทย ตั้งแต่ ปี 2542 นอกจากนั้นบริษัทฯ
ยังเป็นเจ้าภาพจัดการแข่งขันกีฬาเซปักตะกร้อระดับนานาชาติ
โดยร่วมกับการไฟฟ้าฝ่ายผลิตแห่งประเทศไทย ในนาม “EGAT CUP”
และดำเนินการส่งทีมเข้าแข่งขันในระดับประเทศ และระดับนานาชาติอย่างต่อเนื่อง และในปี 2556
บริษัทฯ ร่วมกับ การไฟฟ้าฝ่ายผลิตแห่งประเทศไทย ได้เป็นเจ้าภาพจัดการแข่งขันเซปักตะกร้อ
EGAT CUP 2013 ครั้งที่ 6 ภายใต้ชื่อ “SEPAKTAKRAN
INVITATION-EGAT-TIRATHAI-LAMPANGTOUR 2013” ระหว่างวันที่ 30 มิถุนายน ถึง 7
กรกฎาคม 2556 โดยมีทีมสโมสรต่างๆ จากกลุ่มประเทศเอเซียเข้าร่วมการแข่งขัน จำนวน 7
ประเทศ 13 ทีม ได้แก่ ไทย มาเลเซีย ญี่ปุ่น เกาหลีใต้ จีน เวียตนาม และลาว

นอกจากนั้นบริษัทฯ
ยังมุ่งส่งเสริมการเล่นกีฬาตะกร้อของอนุชนในชุมชนหรือสถาบันการศึกษาที่มีศักยภาพให้สามารถพัฒนาและยืนอยู่ได้ด้วยตัวเอง
โดยได้จัดทำโครงการ “ต้นกล้าตะกร้อ” ขึ้นที่โรงเรียนเทศบาลหนองแวงประชาอุปภัมถ์
อำเภอเมืองพล จังหวัดขอนแก่น ตั้งแต่ ปี 2554
เพื่อสนับสนุนและส่งเสริมให้เด็กนักเรียนในชุมชนได้ฝึกทักษะด้านกีฬาเซปักตะกร้อ
โดยสโมสรตะกร้อถิรไทย ได้ส่งอดีตโค้ชทีมชาติไทยไปเป็นผู้ฝึกสอน
ปัจจุบันมีเด็กนักเรียนทั้งชายและหญิงเข้าร่วมโครงการ จำนวน 42 คน

โครงการรณรงค์เพื่อปลูกจิตสำนึกในการประหยัดไฟฟ้า

บริษัทฯ ให้ความสำคัญต่อการประหยัดพลังงานไฟฟ้า
จึงได้จัดทำโครงการรณรงค์เพื่อปลูกจิตสำนึกในการประหยัดไฟฟ้าภายใต้ชื่อ “ถิรไทย
แชมเปี่ยนโรงเรียนประหยัดไฟ” โดยร่วมกับการไฟฟ้าส่วนภูมิภาค การไฟฟ้านครหลวง
การไฟฟ้าฝ่ายผลิตแห่งประเทศไทย และสำนักงานคณะกรรมการการศึกษาขั้นพื้นฐาน
เพื่อกระตุ้นให้เกิดการประหยัดพลังงานไฟฟ้า
รวมทั้งพัฒนานวัตกรรมที่ช่วยประหยัดพลังงานไฟฟ้าให้มีประสิทธิภาพมากยิ่งขึ้น
โดยมีโรงเรียนระดับมัธยมศึกษาทั่วประเทศเข้าร่วม
และทำการคัดเลือกจากโรงเรียนที่มีผลงานดีเด่นของแต่ละภาค จำนวน 12 โรงเรียน
เพื่อทำการบันทึกเทปและนำไปออกอากาศทางโทรทัศน์และสื่อต่างๆ
โดยเริ่มดำเนินการตั้งแต่เดือนพฤศจิกายน 2555 ถึง เดือนกรกฏาคม 2556

รางวัลชนะเลิศ โรงเรียนไตรเขตประชาสามัคคีรัชมังคลาภิเษก จังหวัดน่าน

  รองชนะเลิศอันดับ 1 โรงเรียนกันตังรัษฎาศึกษา จังหวัดตรัง

  รองชนะเลิศอันดับ 2 โรงเรียนเฉลิมพระเกียรติสมเด็จพระศรีนครินทร์ภูเก็ต จังหวัดภูเก็ต

  รางวัลชมเชย โรงเรียนส่วนบุญโญอุปภัมถ์ จังหวัดลำพูน

  รางวัลชมเชย โรงเรียนประจันตราชบำรุง จังหวัดปราจีนบุรี

แหล่งเรียนรู้นอกห้องเรียน

บริษัทฯ มีนโยบายที่จะให้องค์กรเป็นแหล่งเรียนรู้ด้านวิศวกรรมการผลิตหม้อแปลงไฟฟ้า เพื่อให้นิสิต
นักศึกษาได้สัมผัสกับกระบวนการทำงานจากสถานที่จริง โดยในปี 2556 มีนิสิต
นักศึกษาจากสถาบันต่างๆ มาเยี่ยมชมกระบวนการผลิตหม้อแปลงไฟฟ้า
รวมถึงระบบการจัดการด้านคุณภาพ สิ่งแวดล้อมและความปลอดภัย จำนวน 9 สถาบัน 399 คน
อาทิเช่น มหาวิทยาลัยเทคโนโลยีพระจอมเกล้าธนบุรี
มหาวิทยาลัยเทคโนโลยีพระจอมเกล้าพระนครเหนือ มหาวิทยาลัยเกษตรศาสตร์
มหาวิทยาลัยดอนบอสโก จังหวัดสุราษฎร์ธานี และมหาวิทยาลัยราชภัฏสวนสุนันทา เป็นต้น

ทั้งนี้มี 2 หมวดที่ยังไม่ได้ดำเนินการในปี 2556 ได้แก่ การต่อต้านการทุจริตทุกรูปแบบ
ซึ่งกำลังอยู่ในกระบวนการพิจารณาของคณะกรรรมการ และ การพัฒนาและการเผยแพร่นวตกรรม
จะดำเนินการขึ้นอยู่กับแผนงานทางด้านความรับผิดชอบสังคมของแต่ละปี

11 การควบคุมภายใน และการบริหารจัดการความเสี่ยง

จากการประชุมคณะกรรมบริษัท ครั้งที่ 1 ประจำปี 2557 ซึ่งคณะกรรมการตรวจสอบทั้ง 3
ท่านได้เข้าร่วมประชุมด้วย คณะกรรมการบริษัทและคณะกรรมการตรวจสอบมีความเห็นพ้องกันว่า
บริษัทมีระบบการควบคุมภายในที่เพียงพอและเหมาะสม ดังเช่นที่เคยปฏิบัติมาอย่างสม่ำเสมอ
โดยสรุปได้ดังนี้

องค์กรและสภาพแวดล้อม

บริษัทได้จัดโครงสร้างองค์กรตามความเหมาะสมและสอดคล้องกับสภาพธุรกิจและการปฏิบัติงานที่มีประสิทธิภาพ
ทั้งนี้บริษัทได้กำหนดนโยบาย เป้าหมายและแผนการปฏิบัติงาน โดยคำนึงถึงความเป็นธรรมต่อคู่ค้า
ลูกค้า สังคมและสิ่งแวดล้อม ซึ่งคณะกรรมการบริษัทได้ควบคุมดูแลให้มีการปฏิบัติตามนโยบาย
โดยให้มีการกำหนดเป้าหมายการดำเนินธุรกิจที่ชัดเจน สามารถวัดผลได้
เพื่อให้บรรลุวัตถุประสงค์ที่กำหนดไว้
และเพื่อผลประโยชน์ระยะยาวของบริษัทและผู้มีส่วนได้เสียทุกกลุ่ม
นอกจากนี้บริษัทมีการจัดทำระเบียบวิธีปฏิบัติงานเป็นลายลักษณ์อักษรและปรับปรุงแก้ไขให้เหมาะสมกับธุรกิจของบริษัท
มีการตรวจสอบและติดตามการปฏิบัติงานจริงในธุรกรรมด้านบัญชีและการเงิน ด้านการบริหารงาน
และการปฏิบัติงานต่างๆ เช่น การขาย การให้บริการ การจัดหา การควบคุมคลังสินค้าและวัตถุดิบ
ตลอดจนการควบคุมดูลรักษาสินทรัพย์ต่างๆ ของบริษัท เป็นต้น

การบริหารความเสี่ยง

บริษัทได้ระบุความเสี่ยงในระดับองค์กร และระดับกิจกรรมหรือกระบวนการทำงาน
ซึ่งกำกับดูแลโดยผู้บริหารและผู้ที่ปฏิบัติหน้าที่ในกิจกรรมหรือกระบวนการทำงานนั้น ๆ
พร้อมทั้งมีการตรวจสอบโดยผู้ตรวจสอบภายในเพื่อประเมินการควบคุมและร่วมกันวางแผนกำหนดมาตรการควบคุมความเสี่ยงที่อาจยังคงมีอยู่

การควบคุมการปฏิบัติงานของฝ่ายบริหารและระดับปฏิบัติการ

บริษัทได้กำหนดแผนงานทั้งในภาพรวม และแผนปฏิบัติงานของหน่วยงานต่างๆ
พร้อมทั้งได้มีการรายงานผลการปฏิบัติงานเปรียบเทียบกับเป้าหมายที่กำหนดไว้เป็นระยะ
ซึ่งคณะผู้บริหาร
คณะกรรมการบริหารและคณะกรรมการบริษัทได้มีการกำกับติดตามเป็นรายเดือนและรายไตรมาสตามลำดับ

บริษัทได้กำหนดขอบเขตอำนาจหน้าที่
และวงเงินอนุมัติของฝ่ายบริหารแต่ละระดับอย่างชัดเจนเป็นลายลักษณ์อักษร และ
ติดตามดูแลการบริหารงานของบริษัทย่อยอย่างสม่ำเสมอ โดยมีการประชุมผู้บริหารร่วมกันเป็นระยะ

สำหรับการปฏิบัติงานของระดับปฏิบัติการ บริษัทได้มอบหมายให้บริษัทที่ปรึกษาปฏิบัติงานในฐานะ
ผู้ตรวจสอบภายใน เข้าทำการตรวจสอบการปฏิบัติงานในกระบวนงานต่างๆ
ตามแผนการตรวจสอบประจำปีที่ได้รับความเห็นชอบจากคณะกรรมการตรวจสอบแล้ว
ซึ่งสรุปได้ว่าไม่มีการดำเนินการที่ส่อไปในทางทุจริต หรือ
ก่อให้เกิดข้อผิดพลาดที่จะส่งผลเสียหายอย่างร้ายแรง
และไม่มีการนำทรัพย์สินของบริษัทไปใช้โดยมิชอบแต่อย่างใด
ซึ่งหากผู้ตรวจสอบภายในตรวจพบกรณีที่อาจมีการปฏิบัติไม่เป็นไปตามระเบียบหรือคู่มือการทำงานนั้น
หรือมีโอกาสที่ควรปรับปรุงงานเพื่อเพิ่มประสิทธิภาพ
ก็ได้ให้ข้อเสนอแนะแก่ผู้บริหารที่รับผิดชอบกระบวนการนั้นๆ ให้ปรับปรุงให้รัดกุม
ถูกต้องและมีประสิทธิภาพยิ่งขึ้น

ระบบสารสนเทศและการสื่อสารข้อมูล

บริษัทจัดให้มีข้อมูลที่สำคัญต่างๆ สำหรับคณะกรรมการบริษัท
และฝ่ายบริหารเพื่อใช้ประกอบการตัดสินใจอย่างเพียงพอ
มีการบันทึกและสรุปความเห็นของที่ประชุมไว้ในรายงานการประชุมทุกครั้ง
มีการจัดระบบสารสนเทศเพื่อการสื่อสารกับพนักงานทุกระดับภายในองค์กรอย่างมีประสิทธิภาพ
มีการจัดเก็บเอกสารประกอบการบันทึกบัญชีไว้ตามที่กฎหมายกำหนด และมีการประชุมระหว่าง
คณะกรรมการตรวจสอบกับผู้สอบบัญชีรับอนุญาต
เพื่อทบทวนนโยบายบัญชีตามหลักการบัญชีที่รับรองทั่วไปให้เหมาะสมกับธุรกิจ
รวมทั้งพิจารณาสาระสำคัญต่างๆ ตามรายงานของผู้สอบบัญชีรับอนุญาต

บริษัทฯ ได้พัฒนาและใช้ระบบสารสนเทศและระบบการสื่อสารข้อมูลภายในของบริษัท
และมีการพัฒนาอย่างต่อเนื่องเพื่อให้การบริหารงานของบริษัทเป็นไปอย่างถูกต้อง
รวดเร็วและมีประสิทธิภาพยิ่งขึ้น

ระบบการติดตาม

บริษัทมีการประชุมคณะกรรมการบริษัทวาระปกติปีละ 4 ครั้ง
และมีวาระพิเศษเพิ่มเติมตามความจำเป็นและเหมาะสม
และมีการประชุมคณะกรรมการบริหารอย่างสม่ำเสมอทุกเดือน
เพื่อพิจารณาและติดตามผลการดำเนินงานของฝ่ายบริหารว่าเป็นไปตามเป้าหมายหรือไม่
ในการประชุมคณะกรรมการบริษัท และการประชุมคณะกรรมการบริหาร
หากผลการดำเนินงานแตกต่างจากเป้าหมาย จะมีมติให้หน่วยงานที่เกี่ยวข้องรับไปดำเนินการแก้ไข

นอกจากนี้ บริษัทได้จัดให้มีการติดตาม และตรวจสอบการปฏิบัติงานตามกฎระเบียบของบริษัท
และตามระบบการควบคุมภายในที่ดี โดยคณะกรรมการตรวจสอบซึ่งมีการประชุมวาระปกติปีละ 4
ครั้ง และคณะกรรมการตรวจสอบจะรายงานผลการตรวจสอบต่อคณะกรรมการบริษัททุกไตรมาส

สำหรับในช่วงปี 2556 ผู้ตรวจสอบภายในพบว่าไม่มีการดำเนินการที่ส่อไปในทางทุจริต หรือ
ก่อให้เกิดข้อผิดพลาดที่จะส่งผลเสียหายอย่างร้ายแรง
และไม่พบว่ามีการนำทรัพย์สินของบริษัทไปใช้โดยมิชอบแต่อย่างใด
ซึ่งหากผู้ตรวจสอบภายในตรวจพบว่าเกิดเหตุการณ์ดังกล่าวขึ้น
ผู้ตรวจสอบภายในจะต้องรายงานให้คณะกรรมการตรวจสอบรับทราบทันที
เพื่อให้คณะกรรมการตรวจสอบรายงานเหตุการณ์ดังกล่าวต่อคณะกรรมการบริษัทเพื่อดำเนินการแก้ไขโดยเร็วต่อไป

ผู้สอบบัญชีของบริษัทฯ คือ นางณัฐสรัคร์ สโรชนันท์จีน ผู้สอบบัญชีรับอนุญาตเลขที่ 4563
ซึ่งเป็นผู้ตรวจสอบงบการเงินรวมและงบการเงินเฉพาะบริษัทฯ สำหรับปีสิ้นสุด วันที่ 31 ธันวาคม
2556 ได้สอบทานระบบการควบคุมภายในด้านบัญชีของบริษัท เพื่อกำหนดการตรวจสอบ
และขอบเขตการปฏิบัติงานสำหรับรอบระยะเวลาดังกล่าวแล้ว
และไม่พบข้อบกพร่องที่เป็นสาระสำคัญเพื่อเสนอแนะให้บริษัท ปรับปรุงการควบคุมภายในแต่อย่างใด

12. รายการระหว่างกันกับบุคคลที่อาจมีความขัดแย้ง

ณ. 31 ธันวาคม 2556 บริษัทฯไม่มีรายระหว่างกันกับบุคคลที่อาจมีความขัดแย้ง ตามนิยามข้อที่ 15
“บุคคลที่อาจมีความขัดแย้ง” ที่ระบุในประกาศคณะกรรมการกำกับหลักทรัพย์ และตลาดหลักทรัพย์
ที่กจ.17/2551 ฉบับลงวันที่ 15 ธันวาคม 2551

ในกรณีที่มีรายการระหว่างกันกับบุคคลที่อาจมีความขัดแย้งที่อาจะเกิดขึ้นในอนาคต

บริษัทฯ มีมาตราการและนโยบายในการดูแลรายการดังกล่าว ดังต่อไปนี้

1.  มาตรการหรือขั้นตอนการอนุมัติการทำรายการระหว่างกัน

กรณีที่รายการระหว่างกันของบริษัทฯที่อาจเกิดขึ้นกับบุคคลที่อาจมีความขัดแย้งกัน
บริษัทฯมีนโยบายไม่ทำรายการระหว่างกันกับบุคคลที่มีความขัดแย้งกันยกเว้นกรณีจำเป็นสูงสุด
เพื่อเพิ่มความโปร่งใสและความเชื่อมั่นให้กับนักลงทุนโดยจะพิจารณาเพียงรายการปกติทางธุรกิจที่จะก่อประโยชน์สูงสุดกับบริษัทฯเท่านั้น
และจะพิจารณาเงื่อนไขเดียวกับคู่ค้ารายอื่นๆ
บริษัทฯจะให้คณะกรรมการตรวจสอบเป็นผู้ให้ความเห็นเกี่ยวกับความจำเป็นและความเหมาะสมของรายการนั้น
ในกรณีที่กรรมการตรวจสอบไม่มีความชำนาญในการพิจารณารายการระหว่างกันที่อาจเกิดขึ้น
บริษัทฯจะให้ผู้เชี่ยวชาญอิสระหรือผู้สอบบัญชีของบริษัทฯเป็นผู้ให้ความเห็นเกี่ยวกับรายการดังกล่าว
เพื่อนำไปใช้ประกอบการตัดสินใจของคณะกรรมการตรวจสอบหรือผู้ถือหุ้นตามแต่กรณี

2.  นโยบายและแนวโน้มการทำรายการระหว่างกันในอนาคต

กรรมการตรวจสอบและบริษัทฯ
จะร่วมกันดูแลรายการระหว่างกันดังกล่าวที่อาจเกิดขึ้นในอนาคตว่าจะเป็นไปด้วยความสมเหตุสมผลและมีอัตราตอบแทนที่ยุติธรรม
พร้อมทั้งผ่านการอนุมัติตามขึ้นตอนและกฎระเบียบที่เกี่ยวข้องอย่างถูกต้องและจะเปิดเผยชนิดและมูลค่าของรายการระหว่างกันของบริษัทฯ
กับบุคคลที่อาจมีความขัดแย้งภายใต้ประกาศและข้อบังคับของคณะกรรมการกำกับหลักทรัพย์และตลาดหลักทรัพย์แห่งประเทศไทย

ในกรณีที่มีรายการระหว่างกันเกิดขึ้นกับบุคคลที่อาจมีความขัดแย้งทางผลประโยชน์หรือมีส่วนได้เสีย
บริษัทฯมีนโยบายให้คณะกรรมการตรวจสอบเป็นผู้ให้ความเห็นเกี่ยวกับราคา อัตราค่าตอบแทน
รวมทั้งความจำเป็นและความเหมาะสมต่อรายการนั้น โดยในการออกเสียงในที่ประชุมนั้น ๆ
กรรมการซึ่งมีส่วนได้เสียจะไม่มีสิทธิออกเสียงลงคะแนน

3.  มาตรการคุ้มครองผู้ลงทุน

เพื่อเป็นการคุ้มครองผู้ลงทุน
ในอนาคตถ้ามีรายการระหว่างกันของบริษัทฯเกิดขึ้นกับบุคคลที่อาจมีความขัดแย้งทางผลประโยชน์
มีส่วนได้ส่วนเสีย หรืออาจมีความขัดแย้งทางผลประโยชน์ในอนาคต บริษัทฯ
จะจัดให้ผ่านที่ประชุมคณะกรรมการที่มีกรรมการตรวจสอบเข้าร่วมประชุม
เพื่อดูแลให้รายการระหว่างกันเป็นไปอย่างยุติธรรมและมีนโยบายการกำหนดราคาที่เหมาะสม
ในกรณีที่กรรมการตรวจสอบไม่มีความชำนาญในการพิจารณารายการระหว่างกันที่อาจเกิดขึ้น บริษัทฯ
จะให้ผู้เชี่ยวชาญอิสระหรือผู้สอบบัญชีของบริษัทฯ
เป็นผู้ให้ความเห็นเกี่ยวกับรายการระหว่างกันดังกล่าว
เพื่อนำไปใช้ประกอบการตัดสินใจของคณะกรรมการหรือผู้ถือหุ้นตามแต่กรณี โดยคณะกรรมการบริษัทฯ
จะต้องปฏิบัติให้เป็นไปตามกฎหมายว่าด้วยหลักทรัพย์และตลาดหลักทรัพย์ และข้อบังคับ ประกาศ
คำสั่ง หรือข้อกำหนดของตลาดหลักทรัพย์แห่งประเทศไทย
รวมถึงการปฏิบัติตามข้อกำหนดเกี่ยวกับการเปิดเผยข้อมูลการทำรายการที่เกี่ยวโยงกัน
และการได้มาหรือจำหน่ายทรัพย์สินที่สำคัญของบริษัทฯ ทั้งนี้
ยกเว้นรายการระหว่างกันที่เป็นรายการปกติธุรกิจ
และมีนโยบายในการกำหนดราคาและเงื่อนไขซึ่งเป็นราคาตลาดหรือไม่ต่างจากบุคคลภายนอก

บริษัทฯจะเปิดเผยรายการระหว่างกันไว้ในหมายเหตุประกอบงบการเงินที่ได้รับการตรวจสอบจากผู้สอบบัญชีของบริษัทฯ
โดยบริษัทฯมีนโยบายเข้าทำรายการระหว่างกันเฉพาะในส่วนที่เกี่ยวข้องกับธุรกิจหลักของบริษัทฯ
ปัจจุบันบริษัทฯมีคณะกรรมการตรวจสอบเพื่อทำหน้าที่ตรวจสอบรายการระหว่างกันรวมถึงระบบควบคุมภายในของบริษัทฯ
เพื่อความโปร่งใสและเพิ่มความเชื่อมั่นให้กับนักลงทุน
ยิ่งไปกว่านั้นบริษัทฯยังได้ยึดหลักการลดความเสี่ยงทุกชนิดของธุรกิจ
โดยให้คณะกรรมการตรวจสอบสอดส่องดูแลอีกทางหนึ่งด้วย